title: Aimee Mann

text: Vuonna 1983 Mann etsi uudentyyppistä musiikkia Young Snakesin punkrockin sijaan. Hän perusti uutta aaltoa edustavan ’Til Tuesday -yhtyeen poikaystävänsä ja koulutoverinsa Michael Hausmannin kanssa. Yhtye saavutti jonkin verran suosiota debyyttialbumillaan "Voices Carry" vuonna 1985. Nimikkoraidasta tuli MTV-hitti, ja sen musiikkivideo palkittiin vuoden parhaan tulokkaan videona. ’Til Tuesday julkaisi vielä kaksi levyä, "Welcome Home" ja "Everything’s Different Now". Vuonna 1990 Mann päätti ryhtyä soolouralle ja yhtye hajosi.


title: Aimee Mann

text: Vuonna 1993 Mann julkaisi ensimmäisen sooloalbuminsa "Whateverin" levy-yhtiö Imagon välityksellä. Hänen toisen albuminsa "I’m with Stupid" julkaisi vuonna 1995 levy-yhtiö Geffen. Vuonna 1999 Mann perusti oman levy-yhtiön, SuperEgo Recordsin, ja julkaisi sen kautta kolmannen sooloalbuminsa "Bachelor Number Two (or the Last Remains of the Dodo)". Vuonna 2002 hän julkaisi oman levy-yhtiönsä kautta neljännen albuminsa "Lost in Space". Vuonna 2005 ilmestyi hänen viides sooloalbuminsa "The Forgotten Arm".


title: Aimee Mann

text: Vuonna 1999 ensi-iltansa saaneen "Magnolia"-elokuvan soundtrackilla on mukana kahdeksan Mannin kappaletta, muiden muassa ”Save Me”.


title: Aimee Mann

text: Marraskuussa 2004 ilmestyi Aimee Mannin live-DVD "Live at St. Ann’s Warehouse", joka on taltiointi hänen heinäkuussa 2004 pitämästään konsertista.


title: Vapaat markkinat

text: Vapaat markkinat on taloudessa tilanne, jossa tietyn hyödykkeen hinta muodostuu myyjien ja ostajien yhteisellä päätöksellä ilman rajoitteita tai säädöksiä.


title: Vapaat markkinat

text: Käytännössä vain hyvin harva markkina on täysin vapaa säätelystä. Säädöksiä voidaan perustellaan esimerkiksi informaation epäsymmetrisyydellä, jonka vuoksi kuluttajan asemaa halutaan parantaa. Monien hyödykkeiden markkinoilla on myös epätäydellistä kilpailua, joka voi aiheuttaa markkinoille tehottomuutta.


title: Vapaat markkinat

text: Vapaat markkinat voivat myös viitata talouteen, jossa kaikkien hyödykkeiden hinnat muodostuvat alussa mainitulla tavalla. Hallinnon rooli on rajattu pelkästään omistusoikeuksien valvomiseen. Tämä on tietyssä mielessä markkinatalouden pisimmälle viety muoto, jossa ei ole veroja, tulleja tai muita säädöksiä kuten pakollisia vakuutuksia tai vähimmäispalkkaa. Vapaiden markkinoiden vastakohta on suunnitelmatalous, jossa hallinto määrittää hinnat; näiden välimaastossa on sekatalous.


title: Vapaat markkinat

text: Jotkut poliittiset aatteet, kuten markkinaliberalismi, pitävät markkinoiden vapautta tavoiteltavana asiana (kaikki hyödykkeet tuotettava markkinaehtoisesti).


title: Koskela (Oulu)

text: Koskela on Oulun kaupunginosa, joka sijaitsee noin neljä kilometriä pohjoiseen keskustasta Oulu–Tornio-rautatien ja valtatien 4 välisellä alueella. Asukkaita kaupunginosassa on noin 3 500. Koskelan kaupunginosaan kuuluvat myös Mustasuon, Niittyaron ja Simpsinkankaan eli Simpsin osa-alueet.


title: Koskela (Oulu)

text: Kaupunginosa rajoittuu pohjoisessa Rajakylään ja Teknologiakylään, idässä valtatiehen sekä Iskon kaupunginosaan, etelässä Alppilaan, lounaassa Toppilaan ja lännessä Taskilaan.


title: Koskela (Oulu)

text: Koskela on vanha työläiskaupunginosa, joka syntyi alun perin Toppilan sahan viereen. Myös Toppilan sellutehdas, Toppilan panimo ja satama ovat luoneet teollisuustyöpaikkoja alueella. Nykyiseen Koskelan kaupunginosaan kuuluu myös osa entisestä Koskelankylästä. Tämä vanha nimitys näkyy edelleen työväentalon, Koskelankylän Walon, nimessä.


title: Koskela (Oulu)

text: Palvelut ovat keskittyneet Koskelan koulun läheisyyteen. Sieltä löytyvät kirjasto, neuvola, ostoskeskus, päiväkoti, Wellamo-koti, Koskelan palvelukeskus sekä palvelukeskus Runola. Toinen päiväkoti sijaitsee Purjehtijantiellä. Urheilukenttä on Niittyarossa.


title: Koskela (Oulu)

text: Niittyarossa järjestettiin vuoden 1976 asuntomessut. Messutalot olivat ajalle tyypilliseen tapaan pääasiassa tasakattoisia, mutta myös niin sanottuja käkikellotaloja messualueelle rakennettiin. Mustasuon alue on pääasiallisesti omakoti- tai rivitaloasumista suosivaa lähiöaluetta. Kerrostaloja on lähinnä Simpsinkankaalla. Vanhimmat rakennukset sijaitsevat aivan rautatien varressa.


title: Koskela (Oulu)

text: Koskelasta on hyvät kulkuyhteydet keskustan suuntaan. Alueella sijaitsi vuoteen 1970 asti Koskelankylän seisake. Oulun yliopisto sekä Teknologiakylä ovat lyhyen pyöräilymatkan päässä, samoin Linnanmaan uusi market-alue.


title: Koskela (Oulu)

text: Kaupunginosan viheralueet ovat suurimmaksi osaksi luonnontilaisia metsikköjä. Varsinaisia hoidettuja puistoja ei ole. Suurimmat metsäalueet ovat Keulapuisto, Annanpuisto, Niittyaronpuisto, Koskelanpuisto sekä Sylvianpuisto.


title: Calvarium

text: Calvarium on suomalainen black metal -yhtye, joka perustettiin vuonna 2001.


title: Arvernit

text: Arvernit olivat gallialainen heimo, joka asui nykyisessä Auvergnessa, Loiren ja Garonnen välisellä alueella. Heidän tärkein linnoituksensa oli Gergovia (nykyisin Clermont-Ferrand). Arvernit olivat pitkään koko Gallian johtava heimo, mutta vuonna 123 eaa. roomalaiset löivät heidät, minkä jälkeen heidän vaikutusvaltansa heikkeni. Johtaviksi heimoiksi nousivat heedut ja sekveenit.


title: Arvernit

text: Gallialaisten kuuluisin heimopäällikkö Vercingetorix kuului arverneihin. Vercingetorix johti 53–52 eaa. gallialaisten viimeistä suurta kansannousua roomalaisia vastaan. Julius Caesar löi lopulta Vercingetorixin Alesian piirityksessä.


title: Arvernit

text: Poliittisen itsenäisyytensä menetettyään arvernit kuitenkin vaurastuivat ja saivat Rooman vallan aikana provinssiyhteisön etuoikeutetun aseman ("civitas libera"). Gootit valloittivat vuonna 475 arvernien pääkaupungin Augustonemetumin.


title: Darkthrone

text: Darkthrone on norjalainen vuonna 1986 perustettu black metal -yhtye.


title: Darkthrone

text: Yhtyeen alkuperäinen nimi oli "Black Death", mutta se muuttui nykyiseen muotoonsa ennen esikoisdemon julkaisua. Muiden norjalaisten 1990-luvun alussa suosioon tulleiden black metal -yhtyeiden joukossa Darkthrone tunnetaan ehkä kaikista pelkistetyimmästä ja karuimmasta soundistaan. Yhtye soitti vielä "Soulside Journey" -levyllä teknistä death metallia, ja hieman samoilla linjoilla aiottiin jatkaa seuraavallakin, vuonna 1991 nauhoitetulla "Goatlord"illa, mutta mielenkiinto alkoi jo suuntautua täysin erilaista ilmaisua kohti. "Goatlord" laitettiin toistaiseksi jäihin ja sen sijaan julkaistiin erittäin primitiivinen ja raaka "A Blaze In The Northern Sky". Kaikkein minimalistisin ja tuotannoltaan karuin lienee erityismaininnan ansaitseva neljäs levy "Transilvanian Hunger", joka nauttii jonkinlaista klassikon asemaa black metal -piireissä Mayhemin "De Mysteriis Dom Sathanas" -levyn tavoin.


title: Darkthrone

text: Levyjen "Total Death" ja "Plaguewielder" välissä Darkthrone muutti hieman ilmaisuaan, muttei kuitenkaan lähtenyt ...And Oceansin tai Dimmu Borgirin tavoin kokonaan mullistamaan ulosantiaan. Seuraavilla albumeillaan "Hate Them" ja "Sardonic Wrath" Darkthrone muuttui takaisin yksinkertaisempaan suuntaan.


title: Darkthrone

text: Monia faneja kummaksutti alkuvuodesta 2006 julkaistun EP:n "Too Old Too Cold "in ja sitä seuranneen täyspitkän "The Cult Is Alive"n voimakkaat punk-elementit. Blastbeateja on uudemmilla albumeilla harvakseltaan ja nykyinen Darkthrone muistuttaakin enemmän Venomia ja varhaista Bathorya, kuin muita toisen aallon norjalaisia black metal -yhtyeitä (mm. Mayhem, Emperor ja Immortal).


title: Darkthrone

text: Nykyisin Darkthrone ei enää keikkaile, vaan keskittyy ainoastaan tekemään levyjä jo siitäkin syystä, että alkuperäinen basisti jätti yhtyeen toisen levyn julkaisun jälkeen ja kitaristi Zephyrous vuonna 1993, minkä jälkeen Darkthrone on ollut virallisesti kaksihenkinen. Yhtyeen jäsenet väittivät lopettaneensa keikkailun alun perin 1990-luvulla siksi, koska heidän esiintymisissään kävi sellaista väkeä, jota he eivät arvostaneet. Fenriz on myös kertonut haastattelussa, että keikoilla ei ollut tarpeeksi "liikettä". Fenriz ja Nocturno Culto pyörittävät myös Peaceville Recordsin kanssa yhteistyötä tekevää levy-yhtiötä nimeltä Tyrant Syndicate Productions.


title: Ludwig Beck

text: Ludwig Beck (29. kesäkuuta 1880 – 20. heinäkuuta 1944) oli saksalainen kenraali, joka toimi Saksan armeijan yleisesikunnan päällikkönä ennen toista maailmansotaa.


title: Ludwig Beck

text: Beck kasvatettiin konservatiivisesti preussilaisten sotilasperinteiden mukaisesti. Ensimmäisessä maailmansodassa hän palveli länsirintamalla ja saatuaan ylennyksiä sodan loputtua hänet nimitettiin yleisesikuntaan vuonna 1933. Kaksi vuotta myöhemmin hänestä tehtiin yleisesikunnan päällikkö.


title: Ludwig Beck

text: Beck ei pitänyt Adolf Hitlerin toimista hillitä armeijan vaikutusvaltaa. Vaikka hän tuskin oli pasifisti, hän vastusti silti valloitussotia ja tuki ideologisia sotia vain silloin, kun armeija oli sellaiseen täysin valmistautunut. Beck yritti yleisesikunnan päällikkönä saada Hitlerin luopumaan Tšekkoslovakian Sudeettialueiden haltuunotosta vuonna 1938. Hitler oli vakuuttunut, etteivät Yhdistynyt kuningaskunta ja Ranska vastustaisi laajenemista, sillä ne olivat sallineet Saksan ottaa haltuunsa Itävallan edellisenä vuonna. Beck kuitenkin uskoi, että muut pyrkisivät puolustamaan valtiota, jonka ne loivat ensimmäisen maailmansodan loputtua ja julistaisivat sodan Saksalle suojellakseen sitä. Koska hän tiesi, ettei Wehrmacht ollut tarpeeksi vahva voittamaan sotaa Britanniaa vastaan ja koska muut upseerit arvostivat häntä erittäin paljon, hän yritti saada kaikki upseerit eroaamaan yhtenä joukkona estääkseen Hitleriä toteuttamasta suunnitelmiaan. Kun hänelle selvisi, ettei kukaan olisi mukana, hän jätti eropyyntönsä yksinään elokuussa ja kenraali Franz Halder korvasi hänet yleisesikunnan päällikkönä. On myös raportoitu, että Hitler olisi vapauttanut Beckin tehtävistään elokuussa 1938. Joka tapauksessa häneltä katosi vaikutusvalta Saksan sotilasasioihin.


title: Ludwig Beck

text: Vastustaessaan Hitleriä Beck sai kontakteja samoin ajatteleviin henkilöihin, joista useat, kuten Carl Goerdeler, Ulrich von Hassell ja hän itse, ottivat sittemmin osaa heinäkuun 20. päivän salaliittoon vuonna 1944.


title: Ludwig Beck

text: Beck ja hänen hengenheimolaisensa uskoivat, ettei Hitlerin valta-asema ole niin vahva kuin tämä uskoi sen olevan. He pitivät selkeänä sodanuhkaa Saksan ja Yhdistyneen kuningaskunnan välillä, jos Hitler päättäisi toteuttaa hyökkäyksen Tšekkoslovakiaan. Se antaisi heille mahdollisuuden osoittaa Hitler sodanlietsojaksi ja panna tämä viralta. Näin ollen he lähestyivät Yhdistyneen kuningaskunnan ulkoministeriötä yrittäen saada nämä vastustamaan Hitlerin aikeita niin selkeästi ja voimakkaasti kuin vain voisivat. Ulkoministeriön aikomuksena oli kuitenkin tuolloin enemminkin välttää sotaa tyynnyttemällä Hitleriä kuin paljastamalla hänen bluffinsa, kuten salaliittolaiset olisivat halunneet. Heidän tyrmistyksekseen Yhdistyneen kuningaskunnan pääministeri Neville Chamberlain ja Ranskan presidentti Edouard Daladier allekirjoittivat syyskuussa 1938 Münchenin sopimuksen, joka salli Hitlerin ottaa Sudeettimaan haltuunsa.


title: Ludwig Beck

text: Vuonna 1943 Beck suunnitteli kaksi epäonnistunutta yritystä tappaa Hitler pommilla ja vuonna 1944 hän oli yksi keskeisistä hahmoista yhdessä Carl Goerdelerin ja Claus von Stauffenbergin kanssa heinäkuun 20. päivän salaliitossa. Kun salajuoni epäonnistui, salaliitosta tietoinen kenraalieversti Friedrich Fromm pakotti Beckin tekemään itsemurhan. Beck kuitenkin onnistui ainoastaan haavoittamaan itseään ja lopulta eräs Frommin vääpeleistä ampui hänet hengiltä.


title: Tommy Portimo

text: Tommi Tapani ”Tommy” Portimo (s. 5. syyskuuta 1981 Kemi) on suomalainen muusikko. Hänet tunnetaan power metal -yhtye Sonata Arctican rumpalina. Hän on Tony Kakon lisäksi ainoa Sonata Arctican jäsen, joka on soittanut yhtyeen jokaisella albumilla. Portimo käyttää Pearlin rumpuja, Paisteen symbaaleja ja Balbexin kapuloita.


title: Äimäraution ravirata

text: Äimäraution ravirata sijaitsee Oulussa Äimäraution kaupunginosassa, noin kolme kilometriä kaupungin keskustan eteläpuolella.


title: Äimäraution ravirata

text: Vuonna 1908 rakennettu Äimärautio on Suomen pisimpään samalla paikalla toiminut ravirata. Sen katsomorakennuksessa on muun muassa 300 paikkainen ravintola. Radalla tehtiin suuri remontti vuonna 2007. Sen yhteydessä korjattiin myös kaviouran profiilia.


title: Äimäraution ravirata

text: Äimäraution vuosittaisia suurkilpailuja ovat vanhemmille lämminverisille tarkoitettu Number One sekä 3-vuotiaiden lämminveristen Oulu Express. Kuninkuusravit radalla on järjestetty vuosina 1954, 1969, 1981, 1994 ja 2010.


title: Äimäraution ravirata

text: Raviradan katsomorakennuksessa syttyi tulipalo tiistain vastaisena yönä 20. helmikuuta 2018. Tulipalossa tuhoutui rakennuksen toisessa kerroksessa olleet toimistotilat ja tuomaritorni, jossa sijaitsivat raviradan selostamo ja tekniikka. Tulipalon syttymissyy oli sähkövika ja palo alkoi rakennuksen ylimmästä kerroksesta.


title: Herb Elliott

text: Herbert James ”Herb” Elliott (s. 25. helmikuuta 1938 Perth, Australia) on australialainen maileri ja olympiavoittaja.


title: Herb Elliott

text: Elliott ei koskaan hävinnyt yhtään kilpailua 1 500 metrillä tai maililla. Hän alitti 4 minuutin ajan maililla 17 kertaa. Hän teki 6. elokuuta 1958 mailin maailmanennätyksen 3.54,5 ja juoksi 1 500 metrillä maailmanennätyksen 3.36,0 samana vuonna ja voitti Kansainyhteisön mestaruuden 880 jaardilla ja maililla. Elliott voitti olympiakultaa 1 500 metrillä ME-ajalla 3.35,6 Rooman olympialaisissa vuonna 1960. Hän lopetti urheilu-uransa toukokuussa 1961.


title: Avaruusasema Alfa

text: Avaruusasema Alfa () on brittiläisen ITC Entertainment -yhtiön tuottama scifi-sarja, jota tuotettiin vuosina 1975–1977 yhteensä 48 jaksoa.


title: Avaruusasema Alfa

text: Avaruusasema Alfa oli Kuussa sijaitseva tukikohta. Kuussa tapahtuneen ydinjätteen räjähdyksen takia Kuu siirtyi 13. syyskuuta 1999 pois kiertoradaltaan ja näin Avaruusasema Alfa siirtyi Kuun mukana tuntemattomaan avaruuteen, jossa sen miehistö kohtasi erilaisia seikkailuja.


title: Avaruusasema Alfa

text: Sarja esitettiin Suomessa MTV:llä vuosina 1976 (ensimmäinen tuotantokausi) ja 1978 (toinen tuotantokausi). Molemmilla esityskerroilla sarjan esittäminen Suomessa lopetettiin kesken television ohjelmaneuvoston vaatimuksesta. Muun muassa Suomen lastentarhanopettajat esittivät lopettamista sillä perusteella, että sarja aiheutti lapsissa voimakkaita kauhureaktioita.


title: Avaruusasema Alfa

text: Sarja esitettiin uudestaan kokonaisuudessaan Subtv:llä (silloinen "TVTV!") vuonna 2000 ja toisen kerran 2001. TV-Tampere lähetti sarjaa vuosina 1996–1997. MTV3 Scifi -kanavalla sarjaa näytettiin muutamaa vuotta myöhemmin.


title: Avaruusasema Alfa

text: Suomessa "Avaruusasema Alfan" 1. tuotantokausi on julkaistu DVD:llä (boksit I ja II erillisinä). Toista tuotantokautta ei ole julkaistu suomenkielisillä teksteillä.


title: CV90

text: Combat Vehicle 90 eli CV90 ( eli "Strf 90") on Patria Hägglundsin kehittämä ruotsalainen rynnäkköpanssarivaunun alusta, jonka valmistuksesta vastaa BAE Systems Hägglunds. Vaunumalli määräytyy pääaseen ja käyttötarkoituksen mukaan ja osassa malleissa alkuperäistä alustaa on täytynyt muuttaa. Alustalle on tehty muun muassa Suomen Puolustusvoimien valmiusprikaatikäyttöön hankkima CV9030 FIN, joissa alusta on valmistettu Ruotsissa Örnsköldsvikissä ja torni Suomessa Patrian tehtaalla Hämeenlinnassa.


title: CV90

text: CV90:n valmistus aloitettiin 1993 ja tähän mennessä eri maat ovat tilanneet yli 1 000 vaunua. Tulenjohto- ja komentopanssarivaunut ovat aseistettu ainoastaan konekiväärillä, mutta ne on mahdollista varustaa jäljitelmätykillä tunnistamisen vaikeuttamiseksi.


title: CV90

text: CV90 voidaan varustaa myös AMOS-kranaatinheitinjärjestelmällä ("Advanced Mortar System").


title: CV90

text: Ruotsi suunnitteli alun perin hankkivansa sekä CV9040- ja CV9030-vaunuja, mutta päätyi lopulta vain 40 mm versioon suuremman kaliiperin tuomien etujen vuoksi. Muut ostajamaat näyttävät korostavan suurempaa tulinopeutta ja ammusten määrää, jonka 30 mm konetykki mahdollistaa.


title: CV90

text: Puolustusvoimien heinäkuussa 2004 tilaamien 45 CV9030-vaunun kokonaishinta oli 120 miljoonaa euroa, joten yhden vaunun hinnaksi tulee näin 2,67 miljoonaa euroa. Suomelle toimitetut noin 100 vaunua on sijoitettu Karjalan prikaatiin.


title: CV90

text: CV9030 FIN tekniset tiedot, Patria Hägglunds


title: Metsolat

text:
Metsolat on Yleisradion tuottama, alun perin vuosina 1993–1995 esitetty suomalainen draamasarja. Sarjan on ohjannut Carl Mesterton, joka myös käsikirjoitti sarjan yhdessä puolisonsa Anna-Lisa Mestertonin, Curt Ulfstedtin ja Miisa Lindénin kanssa. Sarja kertoo kuvitteellisessa kainuulaisessa Hoikan kunnassa elävän pienviljelijäperheen elämästä juhannuksesta 1987 jouluun 1996.
"Metsolat" saavutti suuren suosion ja sen jokaisella jaksolla oli yli miljoona katsojaa. Sarjan tarinasta ja sen jälkeisestä ajasta on julkaistu viisi sittemmin loppuunmyytyä romaania.


title: Metsolat

text: "Metsolat" sai vuonna 1994 Pro Maaseutu -palkinnon ja Telvis-lehdistöraadin kunniakirjan. Seuraavana vuonna Carl Mesterton sai sarjasta Erikoistelvis-palkinnon ja Invalidiliitto palkitsi sarjan Kunniakämmenellä parhaana kotimaisena vammaisaiheisena tv-ohjelmana..


title: Metsolat

text: "Metsoloiden" kuvaukset aloitettiin vuonna 1991. Hiihtokeskuskohtaukset on kuvattu Sappeen hiihtokeskuksessa. Leppävaaran tila, kunnantalo ja Hoikan taajaman kuvauspaikat ovat Mouhijärvellä. Kirkko on Suodenniemellä. Sarjan ensimmäinen tuotantokausi esitettiin Yle TV2 -kanavalla keväällä 1993. Ensimmäinen tuotantokausi sisältää 21 jaksoa. Saman vuoden jouluksi tehtiin yksi uusi jakso. Joulujakson jälkeen sarja oli yli vuoden kuvaustauolla. Toisen kauden 18 jaksoa esitettiin vuonna 1995, yhdeksän ensimmäistä keväällä ja toiset yhdeksän syksyllä. Jouluksi 1996 tehtiin vielä erikoisjakso "Metsolat – Muistojen joulu", joka uusittiin jouluna 1997. Koko sarja uusittiin ensimmäisen kerran vuosina 1999–2000. Kolmas uusintakierros sarjasta alkoi 7. lokakuuta 2008. Alkuperäisten jaksojen pituudet vaihtelevat jonkin verran. Pääosa jaksoista on hivenen alle 50-minuuttisia, mutta muutamat jaksot ovat yli tämän. Koska kolmas uusinta esitettiin 50-minuuttisella ohjelmapaikalla, ohjaaja Mestertonin täytyi lyhentää näitä jaksoja.


title: Metsolat

text: Yle Tallennemyynti julkaisi 1990-luvulla "Metsolat" kokonaisuudessaan VHS-kasetteina lainattavaksi yksityishenkilöille kirjaston kautta. Vuonna 2008 Yle ja PAN Vision julkaisivat sarjan myös DVD:nä kahdeksassa osassa. Ensimmäinen DVD julkaistiin 28. helmikuuta ja viimeinen osa 29. lokakuuta 2008. "Metsoloiden" ensimmäinen DVD-julkaisu myytiin loppuun. Yle julkaisi uuden painoksen 30. lokakuuta 2013. Uudemmassa julkaisussa kaikki jaksot ovat samassa paketissa kahdeksalla DVD:llä.


title: Metsolat

text: "Metsolat-sarjan joulujakso" tuli radio-ja televisiopalvelu Yle Areenaan vapaasti katsottavaksi marraskuussa 2016 tehdyllä sopimuksella. Katsojat saivat äänestää toivesarjojaan ja "Metsolat" oli niistä toiseksi suosituin. Koko sarja tuli katsottavaksi Yle Areenaan joulukuussa 2017.


title: Metsolat

text: "Metsoloista" tehtiin kesällä 2017 teatteriversio nimeltään "Metsolat – Urjanlinna" Naisvuoren kesäteatteriin Mikkeliin. Sen ohjasi televisiosarjassa Eeva Metsolaa näytellyt Katriina Honkanen.


title: Metsolat

text: Antti ja Annikki Metsola (o.s. Leppävaara) elävät pienehköllä maatilalla, jonka nimi on Leppävaara. Se sijaitsee fiktiivisessä Hoikan kunnassa Kainuussa. Annikin äiti asustelee omassa mökissään samalla maatilalla. Isänsä kuoltua Annikki peri puolet Leppävaarasta, hänen äitinsä omistaa toisen puolen. Antti on Leppävaarassa kotivävynä, hänen kotitilansa jäi vuonna 1944 Neuvostoliiton puolelle. Antilla ja Annikilla on kolme poikaa: Risto, Heikki ja Erkki sekä kaksi tytärtä: Jaana ja Eeva. Risto asuu Tampereella, hänellä on vaimo Raija sekä poika Lasse ja tytär Liisa. Heikki elää Ruotsissa, hänellä on vaimo Kristina ja kaksi pientä poikaa. Erkki on jäänyt Leppävaaraan. Jaana asuu Sotkamossa pankinjohtaja Jaakko Järvenheimon rouvana, ammatiltaan hän on kosmetologi. Metsoloiden kuopus Eeva opiskelee Tampereella lääketiedettä.


title: Metsolat

text: "Metsoloiden" protagonisti ja primus motor on Erkki. Antagonisti ja sarjan tärkeä sivuhahmo on Kari Kaukovaara, suurtilallinen joka pistää ehtimiseen kapuloita Erkin rattaisiin tämän rakentaessa laskettelukeskustaan. Urjan rinteiksi kutsutun laskettelukeskuksen suunnittelu, toteuttaminen, laajentaminen ja toiminnassa pitäminen on sarjan keskeisin juonilinja. Myös Riston, Jaanan ja Eevan vaiheita seurataan, Heikki sen sijaan jää sivuhahmoksi. Risto muuttaa työttömäksi jäätyään Tampereelta Hoikkaan, hänen avioliittonsa päättyy. Jaana ja Jaakko muuttavat sarjan kuluessa Sotkamosta Tampereelle. Jaakko saa potkut, mutta löytää pian uuden uran. Jaanasta taasen kehkeytyy pätevä yksityisyrittäjä. Eeva valmistuu lääkäriksi pikku hankaluuksien jälkeen ja avioituu sarjan edetessä Stig Eklundin kanssa. Vakavan auto-onnettomuuden jälkeen (jakso 14) Eeva on pitkään erossa Stigistä, joka halvaantuu onnettomuudessa vyötäröstä alaspäin. Avioliitto kuitenkin eheytyy ja vakautuu. Antin ja Annikin lastenlapsista seurataan etenkin Liisan elämää. Liisa kirjoittaa ylioppilaaksi, etsii itseään ja alkaa pitää luomutilaa Leppävaaran kupeessa vihreän idealistin Osmo Lampisen kanssa.


title: Metsolat

text: "Metsoloiden" jaksot alkavat useimmiten Leppävaaran tilalta, missä Antti ja Annikki juttelevat jälkikasvunsa edesottamuksista ja suunnitelmista. Leppävaarasta siirrytään seuraamaan tapahtumia Urjan rinteillä, Hoikan terveyskeskuksessa, Tampereella, Paraisilla ja missä jälkikasvu kulloinkin sattuu elämään ja vaikuttamaan.


title: Metsolat

text: "Metsoloiden" tärkeimpiä sivuhenkilöitä Stigin, Osmon ja Kari Kaukovaaran ohella on Karin sisko Helena, joka avioituu Erkin kanssa kesällä 1991 ja kuolee tapaturmaisesti alkuvuonna 1993. Metsolan Erkin ja Kaukovaaran Helenan liitto ulottuu jaksosta 24 jaksoon 37. Riitta Vanhanen on etenkin sarjan toisen ja kolmannen tuotantokauden tärkeä sivurooli. Hänestä tulee Erkin sihteeri ja Helenan kuoleman jälkeen Erkin vaimo. Riston ex-vaimo Raija ja poika Lasse jäävät verraten pieniksi sivuhahmoiksi. Muita sivurooleja ovat Stigin isä, Helenan ensimmäinen puoliso Meriläinen, Erkin lapsuudenkaveri Eino Vanhanen, Einon setä Arvo Vanhanen, pankinjohtaja Heikkinen tyttärineen sekä kunnanjohtaja. Liisan syrjähyppy Turo on muutaman jakson sivuhenkilö. Heikin ruotsalainen vaimo Kristina ei juurikaan ole juonikuvioissa mukana, vaan toimii lähinnä taustahahmona. Hänen suomenkielentaitonsa kehittyy sarjan kuluessa.


title: Metsolat

text: Kari ja Helena Kaukovaara ovat kaukaista sukua Leppävaaroille, sillä heidän isoisänsä oli Annikin isän serkku. Annikin äiti oli piikana Kaukovaarassa ennen kuin avioitui Annikin isän kanssa.


title: Metsolat

text: "Metsoloiden" ensimmäisen tuotantokauden tapahtumat ajoittuvat vuosiin 1987–1990 eli taloudellisen nousukauden huipulle ja 1990-luvun laman kynnykselle. Toisen ja kolmannen tuotantokauden jaksot käsittelevät vuosia 1991–1993 eli syvintä lamakautta. Epiloginomaisessa viimeisessä jaksossa eletään laman jälkeistä aikaa ja muistellaan toisen maailmansodan aikaisia jouluja.


title: Kuolonsyöjät

text: Kuolonsyöjät () ovat kuvitteellisia hahmoja J. K. Rowlingin Harry Potter -kirjasarjassa. He ovat lordi Voldemortin kannattajia ja tunnettuja ja pelättyjä raakalaismaisuudestaan ja uskollisuudestaan Voldemortille.


title: Kuolonsyöjät

text: Lordi Voldemort keräsi ympärilleen kannattajia, joita hän alkoi kutsua kuolonsyöjiksi. Kuolonsyöjien tarkoituksena on tappaa kaikki ei-puhdasveriset velhot (ironista kyllä, Voldemortkin on "vain" puoliverinen, hänen isänsä oli jästi) ja ottaa valta velhomaailmassa. He ovat Voldemortin aatteiden kannattajia, ja tottelevat herransa käskyjä. Yleensä he palvelevat Voldemortia kuolemaansa saakka. Nimitys syntyy todennäköisesti Voldemortin pakkomielteestä ei vain saavuttaa kuolemattomuus vaan tuhota kuolema lopullisesti.


title: Kuolonsyöjät

text: Kaikki kuolonsyöjät kantavat Voldemortin tunnusmerkkiä; pääkalloa ja käärmettä kuvaavaa tatuointia, jota kutsutaan myös pimeän piirroksi (). Voldemort kutsuu kuolonsyöjiä kokoon koskettamalla jonkun kuolonsyöjän tatuointia, jolloin toisten tuntiessa kivun omassaan he tiesivät ilmiintyä paikalle. Kuolonsyöjät pystyivät myös kutsumaan Voldemortia painamalla pimeän piirtoa. Pimeyden velhoina kuolonsyöjät voivat myös käyttää kalmokalvaus-loitsua, joka loihtii pimeän piirron esimerkiksi taivaalle. Usein taivaalle leimautettu pimeän piirto on merkkinä kuolonsyöjän tekemästä murhatyöstä.


title: Kuolonsyöjät

text: Kun Voldemort menetti voimansa ja ruumiinsa yrittäessään surmata Harry Potterin, suurin osa kuolonsyöjistä joutui Azkabanin velhovankilaan tai kielsi koskaan olleensa kuolonsyöjä, luullen herransa kuolleen. Kuolonsyöjien vihollisia ovat Taikaministeriö ja Albus Dumbledoren kuolemaansa asti johtama Feeniksin kilta.


title: Kuolonsyöjät

text: Kuolonsyöjien joukkoon kuuluvat esimerkiksi Avery, Amikus ja Alekto Carrow, Antonin Dolohov, Gibbon, Jugson, Severus Kalkaros, Bartemius Kyyry nuorempi, jonka sielun ankeuttaja imi pois kirjassa "Harry Potter ja liekehtivä pikari", Bellatrix Lestrange, Rodolphus Lestrange ja Rabastan Lestrange, Walden Macnair, Lucius Malfoy, Narcissa Malfoy, Mulciber, Nott (Theodore Nottin isä), Peter Piskuilan, Augustus Rookwood, Evan Rosier, Thorfinn Rowle, Selwyn, Travers, Corban Yaxley ja Wilkes. Myös ihmissusi Fenrir Harmaaselkä kuuluu kuolonsyöjiin, mutta hänellä ei ole Pimeän piirtoa. Myös kaappareihin kuulunut Scabior voidaan luokitella kuolonsyöjäksi. Stan Pikitie liittyi kuolonsyöjiin komennuskirouksen alaisena ja osallistui Seitsemän Potterin taisteluun.


title: Kuolonsyöjät

text: Lucius ja Narcissa Malfoyn poika, Draco Malfoy, liittyi kuolonsyöjiin teoksessa "Harry Potter ja puoliverinen prinssi" isänsä jouduttua Azkabanin velhovankilaan. Teoksessa "Harry Potter ja kuoleman varjelukset" Malfoyt eivät toimi enää Voldemortin hyväksi.


title: Kuolonsyöjät

text: Dumbledoren pakon edessä ja Dumbledoren pyynnöstä surmannut Severus Kalkaros kuului kuolonsyöjiin, mutta hän oli ollut siitä asti Dumbledoren puolella, kun Voldemort tappoi Lily Potterin. Igor Irkoroff, josta tuli myöhemmin velhokoulu Durmstrangin rehtori oli kuolonsyöjä, mutta hänet armahdettiin hänen kerrottua oikeudenkäynnissä kuolonsyöjien nimet. Regulus Musta, Sirius Mustan pikkuveli oli kuolonsyöjä, mutta hän kääntyi Voldemortia vastaan.


title: Kuolonsyöjät

text: Tylypahkan taistelussa nähtiin kolme tuntematonta kuolonsyöjää, joista yksi kuoli seitsemännen kerroksen taistelussa, yksi taisteli Arthur Weasleyn kanssa ja yksi, joka joutui Harry Potterin tainnuttamaksi.


title: Kuolonsyöjät

text: Avery oli kuolonsyöjä, joka oli Voldemortin kannattaja ensimmäisessä velhosodassa. Hän kävi Tylypahkaa samaan aikaan Mulciberin ja Severus Kalkaroksen kanssa ja kuului heidän kanssaan samaan luihuisjengiin. Avery oli yksi kuolonsyöjistä, joka ei joutunut Azkabaniin Voldemortin kukistumisen jälkeen. Kun Voldemort palasi takaisin valtaan ja kutsui kaikki kuolonsyöjät luokseen Avery pyysi antamaan anteeksi sen etteivät he etsineet häntä mihin Voldemort nauroi ja langetti kidutuskirouksen Averyyn. Myöhemmin Avery ehdotti komennuskirouksen langettamista Sturgis Podmoreen ennustuksen saamiseksi mutta yritys epäonnistui ja Voldemort rankaisi Averya. Avery osallistui Salaperäisyyksien osaston taisteluun ja joutui Azkabaniin mutta hän pakeni ja osallistui Tylypahkan taisteluun. Averyn kohtalo jäi epäselväksi mutta jos hän selviytyi hän todennäköisesti joutui Azkabaniin loppuiäkseen.


title: Kuolonsyöjät

text: Avery Sr. oli yksi ensimmäisistä kuolonsyöjistä. Hän opiskeli Tylypahkassa samaan aikaan Voldemortin kanssa ja kuului tämän luihuisjengiin. Hän oli myös Kuhnukerhon jäsen. Ei ole tiedossa, oliko vanhempi Avery vielä elossa toisen velhosodan aikaan.


title: Kuolonsyöjät

text: Sisarukset Amikus ja Alekto Carrow ovat kuolonsyöjiä, jotka osallistuivat Astronomiatornin taisteluun. Amikus pilkkaa Dumbledorea mikä huvittaa Alektoa. Kalkaroksen tapettua Dumbledoren Amikus taisteli Ginnyn kanssa kunnes hän pakeni sisarensa kanssa. Amikusista ja Alektosta tulee kirjassa "Harry Potter ja kuoleman varjelukset" Tylypahkan opettajia taikaministeriön valtauksen jälkeen. Amikusin olisi tarkoitus opettaa suojautumista pimeyden voimilta, mutta siitä tulee pelkkää pimeyden voimien opetusta. Alekto taas ryhtyy opettamaan jästitietoa professori Amore Burbagen murhan jälkeen. Jästitiedosta tulee pakollinen aine ja tunnit koostuvat lähinnä jästien mustamaalaamisesta. Amikus aiheuttaa syvän haavan Nevillen kasvoihin Nevillen kieltäydyttyä käyttämästä kidutuskirousta oppilaaseen rangaistuksena. Amikus ja Alekto myös pahoinpitelevät Terry Bootin ja kiduttavat Michael Corneria.


title: Kuolonsyöjät

text: Kirjan lopussa Alekto vaanii Harrya Korpinkynnen tornissa ja saatuaan Harryn kiinni hän kutsuu Voldemortin paikalle koskettamalla pimeän piirtoaan, mutta Luna Lovekiva tainnuttaa hänet. Amikus pelkää lordi Voldemortin raivostuvan Alekton töppäilyistä ja päättää uhrata Tylypahkan oppilaita pimeyden lordille. Minerva McGarmiwa kuitenkin estää Amikusta ja tämä sylkee McGarmiwaa kasvoille. Tämän johdosta Harry tyrmää Amikusin kidutuskirouksella ja sen jälkeen McGarmiwa komennuttaa Amikusin ja vangitsee Carrowin sisarukset.


title: Kuolonsyöjät

text: Crabbe Snr oli kuolonsyöjä, joka oli mukana ensimmäisessä velhosodassa. Crabbe oli yksi niistä kuolonsyöjistä, jotka eivät joutuneet Azkabaniin Voldemortin kukistumisen jälkeen. Crabbe sai myöhemmin vaimonsa kanssa pojan Vincentin. Crabbe oli läsnä Voldemortin noustua uudelleen valtaan ja kutsuttua kaikki kuolonsyöjät paikalle. Crabbe Snr oli mukana Salaperäisyyksien osaston taistelussa, jossa hän jahtasi Rodolphusin kanssa Harrya, Hermionea, ja Nevilleä, mutta Harry tainnutti Crabben, joka kaatui päin kaappikelloa. Taistelun jälkeen Crabbe vangittiin ja hän joutui Azkabaniin. Crabbe myöhemmin pakeni ja osallistui Tylypahkan taisteluun, missä hänen poikansa Vincent sai surmansa. Crabben kohtalo jäi epäselväksi Voldemortin kukistuttua.


title: Kuolonsyöjät

text: Antonin Dolohov oli pitkäaikainen kuolonsyöjä, joka oli ensimmäisessä velhosodassa osallistunut Fabian ja Gideon Prewettien murhaamiseen. Igor Irkoroffin mukaan Dolohov kidutti lukemattomia jästejä ja niitä, jotka eivät kannattaneen Voldemortia. Dolohov joutui Azkabaniin Voldemortin kukistumisen jälkeen mutta hän oli Harry Potterissa ja Feeniksin killassa yksi Azkabanin joukkopaossa karanneista vangeista. Salaperäisyyksien osaston taistelussa Dolohov langetti Hermioneen sanomattoman kirouksen, mistä Hermione loukkaantui vakavasti ja Dolohov katkaisi Neville Longbottomin taikasauvan potkaisemalla tätä kasvoihin murtaen hänen nenänsä. Harry kangisti Dolohovin, mutta Dolohov toipui ja kukisti kaksintaistelussa Alastor Vauhkomielen mutta Dolohov vangittiin uudestaan Salaperäisyyksien osaston taistelun jälkeen, mutta hän pakeni uudestaan Azkabanista seitsemännessä kirjassa. Dolohov ja Rowle jäljittivät Harryn, Ronin ja Hermionen kahvilaan, mutta Hermione kangisti Dolohovin ja pyyhki hänen muistinsa. Dolohov on keksinyt oman kirouksen, jonka nimeä ei tiedetä. Dolohov tappoi Remus Lupinin Tylypahkan taistelussa tällä kirouksella. Dolohov taisteli myös Dean Thomasia ja Parvati Patilia vastaan. Myöhemmin Dolohov piti vahtia Yaxleyn kanssa Kielletyssä metsässä. Lipetit kukisti Dolohovin kaksintaistelussa ja Dolohov joutui loppuiäkseen Azkabaniin.


title: Kuolonsyöjät

text: Gibbon oli kuolonsyöjä, joka taisteli toisessa velhosodassa Voldemortin puolella. Gibbon osallistui Astronomiatornin taisteluun loihtimalla Pimeyden piirron tornin yläpuolelle. Myöhemmin Gibbon juoksi portaita alas ja sai vahingossa osuman Thorfinn Rowlen ampumasta tappokirouksesta, mikä tappoi Gibbonin.


title: Kuolonsyöjät

text: Goyle Snr oli kuolonsyöjä, joka oli mukana ensimmäisessä velhosodassa. Goyle oli yksi niistä kuolonsyöjistä, jotka eivät joutuneet Azkabaniin Voldemortin kukistumisen jälkeen. Goyle myöhemmin sai vaimonsa kanssa pojan Gregoryn. Goyle Snr oli läsnä voldemortin noustua uudelleen valtaan ja kutsuttua kaikki kuolonsyöjät paikalle. Gregory mainitsi isänsä Susan Bonesille erään keskustelun aikana. Goyle oli oletettavasti mukana Tylypahkan taistelussa ja hänen kohtalonsa jäi epäselväksi Voldemortin kukistuttua.


title: Kuolonsyöjät

text: Fenrir Harmaaselkä () on kuolonsyöjien apuri ja ihmissusi. Teoksessa "Harry Potter ja kuoleman varjelukset" selviää, ettei häntä ole hyväksytty varsinaiseksi kuolonsyöjäksi, vaikka onkin saanut haltuunsa taikasauvan. Esimerkiksi Bellatrix Lestrange kutsuu häntä ”saastaiseksi haaskaeläimeksi”. Fenrir on myös purrut useita ihmisiä, kuten Remus Lupinia ja hänen elämäntehtävänsä onkin ”saastuttaa” mahdollisimman monta ihmistä jo hyvin varhaisessa elämänvaiheessa ja kasvattaa nämä eristyksissä muusta maailmasta. Fenrir oli yksi niistä, jotka hyökkäsivät Viistokujalle ja vangitsivat sauvantekijä Ollivanderin ja myöhemmin tuhosivat Lontoon sillan. Fenrir myöhemmin raateli Montgomeryn viisivuotiaan pojan hengiltä. Elokuvassa Harry Potter ja puoliverinen prinssi hän hyökkää Bellatrix Lestrangen kanssa Kotikoloon sytyttäen talon palamaan. Möyhemmin samassa kirjassa, kun joukko kuolonsyöjiä pääsee Draco Malfoyn toimesta Tylypahkaan Dumbledoren ollessa poissa, hän raatelee Bill Weasleyn, mutta Fenrir ei ole susimuodossaan, joten Billistä ei tule ihmissutta, vaikka Bill saakin susimaisia piirteitä (esimerkiksi raa’an lihan syönti). Harry kangisti Harmaaselän taistelun aikana ja Harmaaselkä todennäköisesti joutui Azkabaniin.


title: Kuolonsyöjät

text: Kun kuolonsyöjät valtasivat Taikaministeriön Fenrir vapautettiin ja hän johti palkkionmetsästäjiä, joiden tehtävänä oli etsiä jästisyntyisiä ja verenpettureita ja vangita heitä. Juuri Harmaaselän ryhmä vangitsivat Dean Thomasin, Dirk Cresswellin, Ted Tonksin ja maahiset Lujahakan ja Gornukin ja vain Dean ja Lujahaka selvisivät hengissä. Harmaaselkä vangitsi Harry Potterin, Ronald Weasleyn ja Hermione Grangerin Harryn sanottua vahingossa Voldemortin nimen ääneen jolloin Harmaaselkä ryhmänsä kanssa ilmestyi paikalle. Harmaaselkä vei heidät Malfoyn kartanolle ja vaati 200 000 kaljuunaa palkkiota Potterin nappaamisesta.


title: Kuolonsyöjät

text: Tylypahkan lopputaistelussa Ron Weasley ja Neville Longbottom yhdessä Hermionen ja Sibylla Punurmion avustuksella kukistavat Harmaaselän, tosin jää epäselväksi kuoleeko hän vai joutuuko hän Azkabaniin. Fenrir raatelee myös Lavender Brownin kuolettavasti tappaen tämän.


title: Kuolonsyöjät

text: Jugson oli kuolonsyöjä, joka taisteli toisessa velhosodassa Voldemortin puolella. Jugson osallistui Salaperäisyyksien osaston taisteluun, jossa hän jahtasi Harrya yhdessä Dolohovin kanssa Lucius Malfoyn käskystä. Jugson jähmetti hetkeksi Harryn, Hermionen ja Nevillen, kunnes Harry kangisti Jugsonin. Jugson vangittiin taistelun jälkeen ja hän joutui Azkabaniin. Jugson myöhemmin pakeni ja osallistui Tylypahkan taisteluun. Jugsonin kohtalo jäi tuntemattomaksi Voldemortin kukistuttua.


title: Kuolonsyöjät

text:
Bellatrix Lestrange (o.s. Musta, ) (1951 – 2. toukokuuta 1998) oli yksi Voldemortin vaarallisimmista ja uskollisin kuolonsyöjiin kuuluvista kannattajista.
Bellatrix joutui Azkabanin vankilaan pian lordi Voldemortin tuhon jälkeen. Hän on yksi niistä kuolonsyöjistä, jotka kidutuskirouksella kiduttivat mielipuoliksi ja elinikäiseen sairaalahoitoon Neville Longbottomin vanhemmat, Alice ja Frank Longbottomin, jotka olivat menestyneitä Taikaministeriön auroreita.


title: Kuolonsyöjät

text: Kirjassa "Harry Potter ja Feeniksin kilta" hän onnistuu pakenemaan Azkabanista yhdessä yhdeksän muun kuolonsyöjän kanssa ja palaamaan Voldemortin luokse. Bellatrixin tyttönimi on Musta ja hän on Sirius Mustan serkku. Hänellä on kaksi siskoa, Draco Malfoyn äiti Narcissa Malfoy, ja Nymfadora Tonksin äiti Andromeda. Bellatrix on naimisissa Rodolphus Lestrangen kanssa. Rodolphus ja hänen veljensä Rabastan Lestrange joutuivat Azkabaniin yhdessä Bellatrixin kanssa ja he myös karkasivat sieltä samaan aikaan. Tosiasiassa Bellatrix rakastaa oikeasti Lordi Voldemortia. Bellatrix on Rodolphuksen kanssa Pimeän Lordin kanssa yksiä arvostetuimpia kuolonsyöjiä.


title: Kuolonsyöjät

text: Hakiessaan ennustusta Voldemortille taikaministeriöstä, kuolonsyöjät joutuvat Feeniksin killan piirittämäksi. Syntyy taistelu, jonka aikana Bellatrix tappaa Sirius Mustan. Kaikki muut paikalla olleet kuolonsyöjät saadaan kiinni, vain Bellatrix onnistui pakenemaan pimeyden lordin kanssa. Kuudennessa elokuvassa hän sytyttää Kotikolon tuleen ja houkuttelee Harry Potterin ulos pellolle. Hän myös oli mukana Severus Kalkaroksen kotona, kun Bellatrixin sisko, Narcissa, pyysi Kalkarosta auttamaan Narcissan poikaa Dracoa Tylypahkan rehtorin Albus Dumbledoren tappamisessa. Seitsemännessä eli viimeisessä kirjassa Bellatrix tappaa Dobbyn heittämällä hopeatikarin juuri tontun kaikkoontuessa yhdessä Harryn kanssa Malfoyn kartanosta.


title: Kuolonsyöjät

text: Lopputaistelun aikana Molly Weasley tappaa Bellatrixin tämän yrittäessä tappaa hänen tyttärensä Ginnyn. Voldemort huutaa tuskaansa karmivalla tavalla Bellatrixin kuollessa. Voldemort yrittää tappaa Mollyn onnistumatta. Rowling on haastattelussa kertonut, että vaikka Bellatrix teki niin kuin häneltä odotettiin – nai puhdasverisen miehen – hänen todellinen rakkautensa oli aina Voldemort.


title: Kuolonsyöjät

text: Uusimmassa kirjassa Harry Potter ja kirottu lapsi paljastuu, että Voldemortilla ja Bellatrixillä on yhteinen tytär Delphi. Delphi osoittaa olevansa samankaltainen kuin äitinsä tappamalla paikalle saapuvan Graig Bowker nuoremman kylmäverisesti tappokirouksella.


title: Kuolonsyöjät

text: Elokuvissa Bellatrixia näyttelee Helena Bonham Carter.


title: Kuolonsyöjät

text: Rabastan Lestrange oli kuolonsyöjä, joka oli Voldemortin kannattaja Ensimmäisessä velhosodassa. Rabastan osallistui yhdessä veljensä Rodolphusin, Bellatrixin ja Barty Kyyry nuoremman kanssa Frank ja Alice Longbottomin kiduttamiseen. Rabastan joutui Azkabaniin Voldemortin kukistumisen jälkeen. Voldemortin noustua uudelleen valtaan Rabastan pakeni Azkabanista ja osalistui Salaperäisyyksien osaston taisteluun missä hän yritti tappaa Hermionen, mutta Harry esti sen. Neville riisui Rabastanin aseista ja Hermione kangisti hänet, minkä jälkeen Rabastan kaatui päin kellon näköistä purkkia mikä sisälsi aikatuulta, minkä seurauksena hänen päänsä kutistui vauvan pääksi ja ikääntyi ja nuoreni jatkuvasti. Rabastan joutui uudestaan Azkabaniin, mutta hän pakeni ja osallistui Tylypahkan taisteluun. Rabastanin kohtalo jäi epäselväksi Voldemortin kukistumisen jälkeen.


title: Kuolonsyöjät

text: Rodolphus Lestrange oli yksi pelättyjen kuolonsyöjien jäsenistä eli lordi Voldemortin vahva kannattaja. Myös hänen veljensä, Rabastan Lestrange on kuolonsyöjä. Rodolphuksen vaimo oli Bellatrix Lestrange, joka niin ikään kuuluu kuolonsyöjiin. Rodolphus oli myös yksi niistä kuolonsyöjistä, jotka kidutuskirouksella kiduttivat mielipuoliksi ja elinikäiseen sairaalahoitoon Neville Longbottomin vanhemmat, Alice ja Frank Longbottomin, jotka olivat menestyneitä Taikaministeriön auroreita. Rodolphus pakeni vaimonsa ja veljensä kanssa pahamaineisesta velho- ja noitavankilasta Azkabanista kirjassa "Harry Potter ja Feeniksin kilta" ja osallistui Salaperäisyyksien osaston taisteluun missä hän jahtasi Luna Lovekivaa, Ronia ja Ginnyä Avaruuskammioon. Rodolphus kuitenkin joutui veljensä kanssa uudelleen Azkabaniin taistelun jälkeen. Myöhemmin Rodolphus pakeni ja osallistui Seitsemän Potterin taisteluun, missä hän jahtasi Harryksi naamioituneita Tonksia ja Ronia, mutta Tonks sai langetettua Rodolphusiin kirouksen mistä tämä loukkaantui ja he pääsivät pakenemaan. Rodolphus myöhemmin osallistui Tylypahkan taisteluun, missä hänen vaimonsa Bellatrix sai surmansa. Rodolphus itse joutui Azkabaniin taistelun jälkeen.


title: Kuolonsyöjät

text: Vuonna 2020 Rodolphus ilmeisesti pakeni jälleen Azkabanista ja kertoi Voldemortin salaiselle tyttärelle Delphille tämän alkuperän ja että hän voi toteuttaa ennustuksen, joka sallisi Voldemortin paluun.


title: Kuolonsyöjät

text: Walden Macnair oli kuolonsyöjä, joka oli Voldemortin kannattaja ensimmäisessä velhosodassa. Macnair oli yksi niistä kuolonsyöjistä, joka ei joutunut Azkabaniin Voldemortin kukistumisen jälkeen. Macnair meni myöhemmin töihin taikaministeriöön vaarallisten olentojen teloittajaksi. Macnair määrättiin teloittamaan Hiinokka mutta Harry ja Hermione estivät sen, jolloin Macnair raivoissaan iski kirveensä aitaan. Macnair oli myöhemmin läsnä Voldemortin noustua uudelleen valtaan ja yritti värvätä jättiläisiä liittymään Voldemortin joukkoihin. Macnair vei myöhemmin ruukkukasviksi naamioidun pirunnuoran Pyhään Mungoon, mikä kuristi Ennus Boden hengiltä. Macnair osallistui Salaperäisyyksien osaston taisteluun missä hän sai kuristusotteen Harrysta ja melkein sai napattua ennustuksen, mutta Neville esti sen ja Harry kangisti Macnairin. Taistelun jälkeen Macnair joutui Azkabaniin mutta hän pakeni ja osallistui Tylypahkan taisteluun missä hän taisteli Hagridia vastaan suuressa salissa, mutta Hagrid iski hänet päin seinää tainnuttaen hänet. Macnair joutui taistelun jälkeen loppuiäkseen Azkabaniin.


title: Kuolonsyöjät

text: Lucius Malfoy (s. 1954) on Draco Malfoyn isä ja Narcissa Malfoyn aviopuoliso. Hän kuului kouluaikoinaan Luihuisen tupaan, kuten hänen poikansakin ja vaimonsakin. Hänellä on yksi lapsenlapsi nimeltään Scorpius Malfoy. Lucius oli myös valvojaoppilas.


title: Kuolonsyöjät

text: Lucius Malfoy on kuten koko perheensäkin ehdoton puhdasverisyyden kannattaja ja halveksii kaikkia jotka edes sietävät jästejä – eritoten Weasleyn perhettä.


title: Kuolonsyöjät

text: Lucius Malfoylla on samanlaiset platinanvaaleat hiukset ja kolean harmaat silmät kuin pojallaan Dracollakin. Hän on uskollinen Voldemortin kannattaja, kuolonsyöjä ja joutui Azkabanin velhovankilaan jäädessään kiinni Taikaministeriössä. Dumbledore sääli Luciusta kuudennessa kirjassa toteamalla tämän olevan salaa tyytyväinen saadessaan olla Azkabanissa. Luciusta esittää elokuvissa Jason Isaacs. Malfoylla on kotitonttu Dobby, ennen kuin Harry Potter toisessa kirjassa vapauttaa tämän saamalla Luciuksen antamaan Dobbylle sukan.


title: Kuolonsyöjät

text: Viimeisessä kirjassa Lucius alkaa jo uskoa erehtyneensä pahan kerran asettuessaan kuolonsyöjien puolelle: hän on pelkkä halveksittu apuri, jonka varallisuus ja kartano kyllä kelpaavat - mutta jolta viedään jopa taikasauva kädestä kun isäntä tarvitsee. Mitään ei kuitenkaan ole - vielä - tehtävissä: Voldemort ei vapauta ketään kerran palvelukseensa ottamaansa ja kostaa armotta yrityksetkin.


title: Kuolonsyöjät

text: Aivan lopputilanteessa Lucius ja hänen vaimonsa Narcissa eivät enää välitä voittaako Voldemort – heille on tärkeintä pelastaa ainoa poikansa, minkä seurauksena he pakenevat Tylypahkasta kesken taistelun. Myöhemmin Lucius, Narcissa ja Draco nähtiin istumassa suuressa salissa Harryn kukistettua Voldemortin. Lucius myöhemmin armahdettiin rikoksistaan tämän kerrottua useiden paenneiden kuolonsyöjien nimet, minkä takia hän ei joutunut Azkabaniin.


title: Kuolonsyöjät

text: Narcissa Malfoy (omaa sukua Musta, ) (s. 1955) on Lucius Malfoyn aviopuoliso ja Draco Malfoyn äiti. Hän on Sirius Mustan serkku. Narcissa Malfoy ei ole kuolonsyöjä, kuten miehensä Lucius, vaikka onkin lordi Voldemortin kannattaja. Hänellä on pojanpoika Scorpius Malfoy. Hänellä on vaaleat, pitkät hiukset, hän on kaunis, vaikkakin hänen ilmeensä on usein nyrpeä.


title: Kuolonsyöjät

text: Teoksessa "Harry Potter ja puoliverinen prinssi" Narcissan hahmo syvenee hieman, kun hän pyytää epätoivoisesti Severus Kalkarosta suojelemaan ainoaa poikaansa, ja pakottaa tämän vannomaan rikkumattoman valan. Kyseisessä luvussa esiintyy myös hänen sisarensa Bellatrix Lestrange. Narcissa esiintyy "Harry Potter ja puoliverinen prinssi" -teoksessa useammin kuin missään muussa kirjassa. Hänellä on myös toinen sisko, Andromeda Tonks, joka on Nymfadora Tonksin äiti.


title: Kuolonsyöjät

text: Teoksessa "Harry Potter ja kuoleman varjelukset" Narcissa auttaa Harrya kukistamaan Voldemortin. Metsäkohtauksessa, kun Harry on antautunut ja yrittänyt kuolla ystäviensä puolesta jääden silti henkiin, Voldemort haluaa tietää onko Harry kuollut. Narcissa tietää, ettei Harry ole kuollut ja kysyy tältä supattaen, onko Draco elossa linnassa. Harry vastaa myöntävästi. Tämän jälkeen Narcissa valehtelee Voldemortille väittäen pojan kuolleen, vaikka todellisuudessa Harry on täysissä ruumiinvoimissa. Kohtauksen jälkeen Hagrid kantaa ”kuolleen” Harryn takaisin linnaan. Tästä syystä Narcissa ei joutunut Azkabaniin Voldemortin kukistumisen jälkeen.


title: Kuolonsyöjät

text: Mulciber oli kuolonsyöjä, joka taisteli Voldemortin puolella ensimmäisessä velhosodassa. Irkoroffin mukaan Mulciber oli erikoistunut komennuskirouksiin ja pakotti lukemattomia ihmisiä tekemään kauheuksia. Mulciber myöhemmin pakeni Azkabanista ja osallistui Salaperäisyyksien osaston taisteluun, jossa hän jahtasi lapsia yhdessä Lucius Malfoyn kanssa. Taistelun jälkeen Mulciber joutui takaisin Azkabaniin. Mulciber myöhemmin pakeni ja osallistui Tylypahkan taisteluun. Mulciberin kohtalo jäi epäselväksi Voldemortin kukistuttua.


title: Kuolonsyöjät

text: Nott oli kuolonsyöjä, joka oli Voldemortin kannattaja ensimmäisessä velhosodassa. Nott oli Sianpäässä toivottamassa onnea Voldemortille kun hän yritti hakea työpaikkaa Tylypahkasta. Nott oli yksi niistä kuolonsyöjistä, jotka eivät joutuneet Azkabaniin Voldemortin kukistumisen jälkeen. Nott oli läsnä kun Voldemort kutsui kaikki kuolonsyöjät paikalle palattuaan valtaan. Nott osallistui Salaperäisyyksien osaston taisteluun, missä hän sai otteen Harrysta, mutta Hermione kangisti hänet ja Nott kaatui päin hyllyä, joka sisälsi ennustuksia ja loukkaantui pahasti hyllyn kaaduttua hänen päälleen. Lucius käski muita kuolonsyöjiä jättämään loukkaantuneen Nottin jälkeen. Nott joutui Azkabaniin mutta karkasi. Nott osallistui Tylypahkan taisteluun ja mikäli hän selvisi taistelusta hän todennäköisesti joutui takaisin Azkabaniin loppuiäkseen.


title: Kuolonsyöjät

text: Myöhemmin Harry Potter takavarikoi Nottin pojalta Theodorelta tämän valmistaman ajankääntäjän, jolla kykeni matkustamaan kauas menneisyyteen. Draco myöhemmin kertoi Harrylle että Theodore valmisti myös hänen isälleen paremman ajankääntäjän.


title: Kuolonsyöjät

text: Peter Piskuilan (Matohäntä) () (1959/1960 – maaliskuu 1998) oli Harry Potterin isän, James Potter, koulutoveri. Hän ei tosin ollut hyvä ystävä, vaan lähinnä ”iilimato”, joka roikkui Jamesin, Sirius Mustan ja Remus Lupinin seurassa. Peter ihaili Jamesia, hänen rohkeuttaan, taitojaan ja tapaansa osoittaa pientä kapinaakin koulussa.


title: Kuolonsyöjät

text: Myöhemmin Sirius Mustan luultiin murhanneen jästejä täynnä olevalla kadulla Peterin ja 12 jästiä. Peteristä jäi jäljelle vain yksi hänen sormistaan. Sirius pidätettiin heti paikan päällä, ja hänen luultiin todella tulleen hulluksi, koska hän ei kyennyt lopettamaan nauramista. Tosiasiassa Sirius oli kuitenkin syytön: Peter murhasi nämä 12 jästiä, leikkasi sormensa irti ja pakeni muututtuaan sekasorron turvin animaagihahmokseen rotaksi, joka myöhemmin päätyi Weasleyn perheen lemmikkirotaksi, Kutkaksi. Piskuilan paljastuu kirjassa "Harry Potter ja Azkabanin vanki" ja pakenee, kun Lupin muuttuu ihmissudeksi.


title: Kuolonsyöjät

text: Teoksesta "Harry Potter ja liekehtivä pikari" eteenpäin Piskuilania nimitetään yleisesti taas Matohännäksi, niin kuin joskus hänen nuoruudessaan. Hän auttaa Lordi Voldemortia saamaan ruumiinsa takaisin, vaikka se vaatiikin Piskuilanilta oman kätensä uhrausta. Voldemort antaa kuitenkin hänelle uuden hopeakäden. Piskuilan myös murhaa Cedric Diggoryn. Myöhemmin Voldemort lähettää Piskuilanin auttamaan Severus Kalkarosta tämän kotiin. Piskuilan ei ole kuitenkaan innoissaan tästä, vaan hän haluaisi vaativampia tehtäviä.


title: Kuolonsyöjät

text: Peter kuolee viimeisessä kirjassa oman hopeakätensä kuristamana: käsi käy hänen kimppuunsa, kun hän on yrittänyt kuristaa sillä Harrya, joka viime voimillaan saa muistutettua, että Peter on henkensä velkaa hänelle. Peter epäröi ja hellittää otettaan muistaessaan asian: silloin Voldemortin mustaa tahtoa täynnä ollut käsi tarttuukin Peterin omaan kurkkuun ja kuristaa hänet, koska hän ei tappanut Harrya, vaikka siihen oli oiva mahdollisuus.


title: Kuolonsyöjät

text: Augustus Rookwood (s. 1964 - k. 2. huhtikuuta 1998) oli kuolonsyöjä, joka työskenteli Taikaministeriön palveluksessa ensimmäisessä sodassa Voldemortia vastaan. Hän välitti tietoja Voldemortille. Igor Irkoroff ilmiantoi hänet oikeudenkäynnissä, joka johti Azkabaniin vangitsemiseen. Rookwood pakeni Azkabanista yhdeksän muun kuolonsyöjän kanssa kun Ankeuttajat kapinoivat ministeriötä vastaan. Salaperäisyyksien osaston taistelussa Rookwood yritti langettaa tappokirouksen Kingsley Kahlesalpaan, mutta epäonnistui ja Rookwood joutui uudestaan Azkabaniin Salaperäisyyden osaston tapahtumien jälkeen, mutta hän pakeni uudestaan seitsemännessä kirjassa. Tylypahkan taistelussa Rookwood tappoi Fred Weasleyn räjäytämällä katon tämän päälle.


title: Kuolonsyöjät

text: Rookwoodin lopullinen kohtalo jää epäselväksi: Aberforth Dumbledore lyö hänet maahan lopputaistelussa, mutta Rowling ei kerro kuoleeko hän vai joutuuko lopullisesti Azkabaniin.


title: Kuolonsyöjät

text: Evan Rosier oli kuolonsyöjä, joka taisteli ensimmäisessä velhosodassa Voldemortin puolella. Irkoroffin kuulusteluissa paljastuu että Rosier sai surmansa taistellessaan Vauhkomieltä vastaan, mutta onnistui viemään palasen tämän nenästä pois.


title: Kuolonsyöjät

text: Thorfinn Rowle oli kuolonsyöjä, joka mainittiin ensimmäisen kerran kuudennessa romaanissa. Hän on isokokokoinen ja hänellä on vaaleat hiukset. Rowle osallistui Astronomiatornin taisteluun odottaen tornin alapuolella. Hän tappoi vahingossa toisen kuolonsyöjän Gibbonin paiskomalla tappokirouksia joka suuntaan taistellessa Lupinia vastaan. Rowle myös sytytti Hagridin mökin tuleen ja langetti kidutuskirouksen Harryyn kunnes Kalkaros käski kaikkia kuolonsyöjiä lähtemään. Seitsemännessä romaanissa Harryn lausuttua Voldemortin nimen ääneen Rowle ja Dolohov jäljittivät Harryn kahvilaan, mutta Harry kangisti Rowlen. Rangaistukseksi Voldemort käski Dracon kiduttaa häntä kidutuskirouksella. Tylypahkan taistelussa Rowle piti Hagridia aisoissa Kielletyssä metsässä ja käski Hagridin olla hiljaa tämän huudettua Harrylle. Rowlen kohtalo jäi epäselväksi mutta jos hän selvisi taistelusta hän todennäköisesti joutui Azkabaniin loppuiäkseen.


title: Kuolonsyöjät

text: Myöhemmin Rowlen sukulainen Euphemia sai tehtäväkseen kasvattaa Voldemortin salaisen tyttären Delphin rahallista korvausta vastaan. Euphemia ei kuitenkaan Delphin mukaan koskaan välittänyt hänestä. Euphemialla oli lemmikkilintu Augurey, joka itki koska tiesi Delphin kokevan karvaan kohtalon.


title: Kuolonsyöjät

text: Scabior oli entinen Luihuisen opiskelija ja kaappari, joka oli yksi Fenrir Harmaaselän johtaman kaappariryhmän jäsenistä, jotka vangitsivat jästisyntyisiä. Scabior oli joutunut Azkabaniin tuntemattomasta rikoksesta, mutta hänet vapautettiin Voldemortin vallattua taikaministeriön. Scabior liittyi kaappareihin ja oli yksi niistä, jotka vangitsivat Harry Potterin, Hermione Grangerin ja Ronald Weasleyn ja esti Harmaaselkää puremasta Hermionea. Scabior myöhemmin toimitti Harryn, Ronin ja Hermionen Malfoyden kartanolle ja vakuutti Narcissalle Harryn olevan Harry. Bellatrix Lestrangen otettua Godric Rohkelikon miekan yhdeltä kaapparilta, Scabior uhkasi sauvallaan Bellatrixia, mutta hänet tainnutettiin ja Draco vei hänet etupihalle. Myöhemmin Scabior osallistui Tylypahkan taisteluun ja Voldemortin purettua taikasuojat hän johti kaappareiden hyökkäystä opettajien ja oppilaiden kimppuun. Scabior taisteli puisella sillalla Neville Longbottomia vastaan, mutta silta romahti ja Scabior sai surmansa pudotessaan alas.


title: Kuolonsyöjät

text: Selwyn oli kuolonsyöjä, joka taisteli Voldemortin joukoissa toisessa velhosodassa. Seitsemän Potterin taistelussa Selwyn jahtasi Hagridia ja oikeaa Harry Potteria. Voldemort käski Selwyniä antamaan taikasauvansa hänelle Harryn riisuttua hänet aseista. Selwyn oli myöhemmin läsnä Ksenofilius Lovekivan asunnolla ja kidutti Lovekivaa Harryn paettua. Selwyn myöhemmin pidätti Lovekivan. Selwyn myöhemmin osallistui Tylypahkan taisteluun. Selwynin kohtalo jäi epäselväksi Voldemortin kukistuttua.


title: Kuolonsyöjät

text: Travers oli kuolonsyöjä, joka oli ensimmäisessä velhosodassa murhannut McKinnonin perheen. Travers joutui Azkabaniin, mutta pakeni sieltä Voldemortin noustua valtaan ja Salaperäisyyksien osaston taistelun aikana hän piti Ginnyä panttivankina kunnes hänet kukistettiin ja Travers joutui uudestaan Azkabaniin mutta hän karkasi jälleen. Seitsemän Potterin taistelussa Kingsley riisui Traversin aseista ja Travers joutui jälleen Azkabaniin mutta kuolonsyöjien vallattua taikaministeriön Travers vapautettiin. Travers siirrettiin töihin ministeriöön taikalainvalvontaosastolle Mafalda Hopkirkin esimieheksi. Myöhemmin Travers jäljitti Harry Potterin Lovekivan asunnolle ja todisti tämän pakenemisen. Irvetassa Travers keskusteli Hermionen kanssa, joka oli monijuomaliemen avulla naamioitunut Bellatrixiksi. Harry komennutti Traversin harhauttaakseen tätä, jotta he voisivat päästä Lestrangen holviin. Travers osallistui Tylypahkan taisteluun ja taisteli Parvati Patilia ja Dean Thomasta vastaan. Traversin kohtalo jäi epäselväksi mutta jos hän selviytyi taistelusta hän todennäköisesti joutui loppuiäkseen Azkabaniin.


title: Kuolonsyöjät

text: Corban Yaxley (etunimi kerrottu Pottermoressa) oli kuolonsyöjä, joka oli mukana ensimmäisessä velhosodassa. Voldemortin noustua jälleen valtaan Yaxley yritti värvätä Horatius Kuhnusarvion liittymään kuolonsyöjiin, mutta Kuhnusarvio oli naamioitunut nojatuoliksi ja Yaxley ei nähnyt häntä käytyään tämän asunnolla. Yaxley osallistui Astronomiatornin taisteluun johtamalla kuolonsyöjien hyökkäystä ja painostamalla Dracoa tappamaan Dumbledore. Yaxley esti Harmaaselkää hyökkäämästä Dumbledoren kimppuun ja käski tämän seurata käskyjä. Kalkaroksen saavuttua paikalle ja tapettua Dumbledoren Yaxley pakeni, mutta Harry Potter kangisti hänet ja Yaxley jäi kiinni ja joutui Azkabaniin mutta pakeni myöhemmin. Malfoyden kartanon tapaamisessa Yaxley kertoi Voldemortille langettaneensa komennuskirouksen Pius Sakiaan. Kuolonsyöjien vallattua ministeriön Yaxleysta tehtiin Taikalainvalvontaosaston päällikkö. Yaxley osallistui ahkerasti jästisyntyisten kuulusteluihin ja pidätyksiin vainoten heitä. Harry Potterin tunkeuduttua taikaministeriöön hän tainnutti Yaxleyn mutta Yaxley heräsi ja sai otteen Hermionen kädestä kolmikon kaikkoonnuttua Yaxley mukanaan Kalmanhanaukio kahteentoista, jolloin Yaxley paljasti heidän piilopaikkansa muille. Myöhemmin Tylypahkan taistelussa Lee Jordan ja George Weasley kukistivat Yaxleyn ja taistelun jälkeen Yaxley joutui loppuiäkseen Azkabaniin.


title: Kuolonsyöjät

text: Wilkes oli kuolonsyöjä, joka taisteli ensimmäisessä velhosodassa. Tylypahkassa Wilkes kuului Luihuisten jengiin, johon kuuluivat myös Avery, Mulciber, Kalkaros, Rosier, Lucius Malfoy, Bellatrix, Rodolphus ja Rastaban, Regulus sekä Narcissa. Sirius Mustan mukaan Wilkes sai surmansa taistelussa auroreja vastaan vuosi ennen Voldemortin kukistumista vuoden 1980 tienoilla. Ei ole tiedossa oliko Vauhkomieli se aurori, joka kukisti hänet.


title: Taylor Hawkins

text: Oliver Taylor Hawkins (s. 17. helmikuuta 1972, Fort Worth, Texas) on yhdysvaltalainen rock-muusikko, joka on toiminut vuodesta 1997 Foo Fighters -yhtyeen rumpalina. Hawkins liittyi yhtyeeseen The Colour and the Shape -albumin äänityksen jälkeen. Sitä ennen hän soitti kanadalaisen Alanis Morissetten yhtyeessä.


title: Taylor Hawkins

text: Hawkins laulaa Foo Fightersin "Cold Day in Sun"-kappaleella, joka on julkaistu "In Your Honour" -albumilla. Hawkins osaa soittaa rumpujen lisäksi myös kitaraa ja pianoa. Hänellä on myös oma yhtye nimeltä Taylor Hawkins and the Coattail Riders, jossa hän laulaa ja soittaa rumpuja. Yhtye julkaisi debyyttinsä vuonna 2006.


title: Obi-Wan Kenobi

text: Obi-Wan ”Ben” Kenobi on George Lucasin "Tähtien sota" -elokuvissa esiintyvä kuvitteellinen hahmo, jota ovat näytelleet Alec Guinness ja Ewan McGregor. Alkuperäisessä trilogiassa hän toimii Luke Skywalkerin mentorina ja kouluttaa häntä jediksi. Esiosatrilogiassa hän toimi Anakin Skywalkerin ystävänä ja mestarina. Hän on esiintynyt päähenkilönä monissa muissa "Tähtien sota" -medioissa.


title: Obi-Wan Kenobi

text: Obi-Wan esitetiin vuoden 1977 alkuperäisessä "Tähtien sota" -elokuvassa planeetta Tatooinella asuvana vanhana erakkona nimeltä "Ben Kenobi". Kun Luke Skywalker ja C-3PO lähtevät etsimään karannutta droidia R2-D2, he joutuvat Hiekkakansan hyökkäyksen kohteeksi. Pelastettuaan Luken ja droidit niiltä, Ben sanoo oikean nimensä olevan Obi-Wan ja kertoo kuuluneensa jedeihin, Vanhaa Tasavaltaa suojelleisiin rauhanvartijoihin, jotka Darth Vader ja muut Imperiumin palvelijat lähes tuhosivat. Obi-Wan kertoi myös Vaderin tappaneen Luken isän, jolle kuuluneen valosapelin hän antaa Lukelle.


title: Obi-Wan Kenobi

text: Luke ja Obi-Wan tutkivat R2-D2:n sisään kätketyn viestin, jossa prinsessa Leia kertoo piilottaneensa droidin sisään Imperiumin superaseen, Kuolemantähden, piirustukset ja pyytää toimittamaan ne Alderaaniin. Obi-Wan pyytää Lukea mukaansa Alderaanin ja sekä oppimaan jediksi. Luke ei aluksi suostu tähän setänsä ja tätinsä vuoksi, mutta nähtyään Imperiumin iskujoukkojen tappaneen heidät, hän lähtee Obi-Wanin mukaan. Mos Eisleyn avaruussatamassa Obi-Wan käyttää mielenhallintaa pakottaakseen sotilaat päästämään heidät. He tapaavat salakuljettaja Han Solon ja tämän perämies Chewbaccan, ja saavat näiltä kyydin Alderaaniin "Millennium Falconilla". Matkan aikana Obi-Wan opettaa Lukelle valosapelin käyttöä ja tuntee olonsa heikoksi tuntiessaan "suuren häiriön Voimassa". Hyperajon päätyttyä he saavat selville, että Alderaan on tuhottu ja ajautuvat Kuolemantähden vetosäteen vaikutuksesta avaruusaseman sisään.


title: Obi-Wan Kenobi

text: Kuolemantähdellä Obi-Wan saa kytkettyä vetosäteen pois päältä, mutta kohtaa valosapelitaistelussa Darth Vaderin. Obi-Wan kiinnittää Vaderin huomion itseensä, jotta Luke ja muut pääsisivät pakoon. Lopulta hän antaa Vaderin kukistaa itsensä ja kuoleman hetkellä hänen kehonsa katoaa. Elokuvan lopussa hänen äänensä kuitenkin opastaa Lukea käyttämään Voimaa Kuolemantähden tuhoamiseen.


title: Obi-Wan Kenobi

text: "Imperiumin vastaiskussa" Obi-Wan kommunikoi useita kertoja Luken kanssa Voimaan yhtyneenä henkenä. Planeetta Hothilla hän neuvoo Lukea etsimään Dagobahilta jedimestaria nimeltä Yoda. Yodan epäilyistä huolimatta Obi-Wan suostuttelee Yodan jatkamaan Luken koulutusta. Obi-Wan näyttäytyy myös kun yrittää Yodan ohella suostutella Lukea olemaan lähtemättä Pilvikaupunkiin pelastamaan ystäviään. Luke lähtee tästä huolimatta ja lupaa myöhemmin palata Dagobahille.


title: Obi-Wan Kenobi

text: "Jedin paluussa", Obi-Wan ilmestyy Lukelle Dagobahilla Yodan kuoleman jälkeen. Obi-Wan tunnustaa, että Darth Vader oli Luken isä ja paljastaa myös prinsessa Leian olevan Luken biologinen kaksoissisar. Toisen Kuolemantähden ja Imperiumin kukistumisen jälkeen Obi-Wan näyttäytyy ewokien kylän juhlassa Yodan hengen sekä hyväksi kääntyneen Anakin Skywalkerin hengen rinnalla.


title: Obi-Wan Kenobi

text: Elokuvassa "", Obi-Wan on mestari Qui-Gon Jinnin padawan (jedioppilas). Hän liittyy mestarinsa seuraan neuvottelemaan planeetta Naboon saartaneen Kauppaliiton edustajien kanssa. selvittyään taisteludroidien hyökkäyksestä, he pelastavat kuningatar Padmé Amidalan yhdessä Jar Jar Binks -nimisen gunganin kanssa. He pakenevat planeetalta ja yrittävät matkustaa Coruscantiin, Tasavallan pääplaneetalle. Alus vaurioituu hyökkäyksen aikana ja laskeutuvat Tatooinelle, mistä he löytävät nuoren Anakin Skywalkerin. Qui-Gon aistii Anakinin epätavallisen vahvan yhteyden Voimaan, vaikka Obi-Wan näkee tämän yhteyden vaarallisena.


title: Obi-Wan Kenobi

text: Palatessaan Naboolle pysäyttämään Kauppaliiton, Qui-Gon ja Obi-Wan kohtaavat sithin nimeltä Darth Maul. Qui-Gon saa valosapelitaistelussa surmansa, mutta Obi-Wan onnistuu lyömään Maulin, katkaisten hänen kehonsa kahtia ja pudottaen hänet reaktorikuiluun. Aiemmista epäilyistään huolimatta, hän lupaa Qui-Gonille kouluttavansa Anakinin jediksi. Yoda myöntää Obi-Wanille jediritarin arvon ja vastentahtoisesti luvan ottaa Anakin padawanikseen.


title: Obi-Wan Kenobi

text: Elokuvassa "", kymmenen vuotta myöhemmin, Obi-Wan on kokenut jediritari ja Anakin yhä hänen padawaninsa. Kaksikko on hyvin läheinen, vaikka Anakin on kärsimätön ja uskoo mestarinsa pidättelevän häntä. Pelastettuaan senaattori Padmé Amidalan salamurhayritykseltä, Obi-Wan lähtee yksin jäljittämään salamurhan tilanneita palkkionmetsästäjiä planeetta Kaminolle. Hän saa tietää palneetan asukkaiden rakentavan massiivista klooniarmeijaa Tasavallalle. Hänet esitellään palkkionmetsästäjä Jango Fettille, josta sotilaat ovat kloonattu. Obi-Wan päättelee Fettin olevan salamurhayrityksen takana ja lyhyen taistelun jälkeen hän seuraa Fettiä planeetta Geonosikselle.


title: Obi-Wan Kenobi

text: Geonosiksella, Obi-Wan saa selville, että Tasavallalta eroamiseen pyrkivän separatistijärjestöä Yhdistyneiden aurinkokuntien konfederaatio johtaa sith-lordiksi kääntynyt Qui-Gonin entinen mestari, kreivi Dooku. Lähetettyään viestin Anakinille, Obi-Wan joutuu Dookun vangiksi. Häntä kuulustellaan ja lopulta hänet tuomitaan kuolemaan. Tämä kuitenkin estetään, kun jedit saapuvat mukanaan kaminolaisten luoma klooniarmeija. Obi-Wan ja Anakin kohtaavat Dookun valosapelitaistelussa, mutta häviävät sen. Yoda pelastaa heidät, mutta samalla Dooku pääsee pakenemaan.


title: Obi-Wan Kenobi

text: Elokuvassa "" Obi-Wan on ylennetty jedimestariksi ja saanut paikan jedineuvostossa. Hän on myös yksi Tasavallan armeijan kenraaleista. Jediritariksi ylennetty Anakin on yhä hänen työparinsa ja heistä on tullut sekä parhaat ystävät että sotasankarit. Alussa he lähtevät pelastamaan ylikansleri Palpatinea, jonka separatistijohtajiin kuuluva kenraali Grievous oli siepannut. Kreivi Dooku huomaa pelastusyrityksen ja kohtaa kaksikon valosapelitaistelussa. Dooku tyrmää Obi-Wanin tajuttomaksi, mutta saa surmansa Anakinin käsistä. Jedien tehtävä onnistuu. Kun kansleri Palpatine on pelastettu, Obi-Wan lähetetään planeetta Utapaulle tuhoamaan kenraali Grievous.


title: Obi-Wan Kenobi

text: Löydettyään separatistien leiripaikan, Obi-Wan kohtaa Greivousin taistelussa ja tappaa hänet laseraseella. Kun Palpatine — todellisuudessa sith-lordi Darth Sidious — antaa kloonisotilaille käskyn 66 kääntyä jedikenraalejaan vastaan, Obi-Wan selviytyy kloonien yrityksestä tappaa hänet ja pakeneen Yodan sekä Alderaanin senaattori Bail Organan alukselle. Palattuaan Coruscantille, hän ja Yoda huomaavat kaikkien jeditemppeliin jääneiden jedien olevan tapettu. He lähettävät hätäviestin selviytyneille jedeille ympäri galaksia ja neuvovat näitä olemaan palaamatta temppeliin. Obi-Wan näkee myös turvahologrammitallenteen, jossa hän näkee Anakinin johtaneen hyökkäystä temppeliin ja kääntyneen sith-lordiksi nimeltä Darth Vader. Yoda lähtee kohtaamaan Sidiousin ja lähettää Obi-Wanin pysäyttämään Anakinin. Obi-Wan ei halua tappaa parasta ystäväänsä, mutta lopulta hyväksyy tämän.


title: Obi-Wan Kenobi

text: Hän kysyy Padmélta tietoja Anakinin olinpaikasta ja tajuaa myös Anakinin olevan Padmén syntymättömän lapsen isä. Padmén lähtiessä Anakinin luokse planeetta Mustafarille, Obi-Wan piilotuu salaa alukseen. Saavuttuaan Mustafarille, Obi-Wan paljastaa itsensä ja kohtaa Anakinin hurjassa valosapelitaistelussa, jonka päätteeksi hän katkaisee Anakinin raajat ja jättää tämän laavavirran lähettyville. Obi-Wan ottaa entisen ystävänsä valosapelin ja palaa Padmén alukselle.


title: Obi-Wan Kenobi

text: Obi-Wan vie Padmén kaukaiselle Polis Massan asteroidille, missä Padmé kuolee synnytettyään kaksoset (Luken ja Leian), samaan aikaan kun Palpatinen pelastama Anakin muutetaan kyborgiksi. Yodan neuvosta Obi-Wan päättää viedä Luken tämän sedän ja tädin luokse Tatooinelle, mutta saa myös tietää Qui-Gonin palanneen henkenä Voiman kautta. Obi-Wan vie Luken tämän perheen luokse ja jää maanpakoon Tatooinelle.


title: Obi-Wan Kenobi

text: Elokuvassa "", 30 vuotta sithien tuhon jälkeen, romunkerääjä Rey kuulee Obi-Wanin äänen koskettaessaan valosapelia, joka kuului aiemmin Lukelle, sitä aiemmin Anakinille. Obi-Wanin ääni rohkaisee Reytä sanoilla ”nämä ovat ensimmäiset askeleesi”. Tämän äänen muodostavat arkistosta otetut Alec Guinnessin puheet sekä Ewan McGregorin äänittämä uusi dialogi.


title: Obi-Wan Kenobi

text: Vuoden 2008 animaatioelokuvassa "" ja sitä seuraavassa seuranneessa , ääninäyttelijänään James Arnold Taylor. Hän on kenraalina Kloonisodissa ja käy Anakainin kanssa useita kertaa taisteluita separatisteja vastaan. Hän kohtaa sarjan aikana useita kertoja kenraali Grievousin, Asajj Ventressin sekä vanhan vihollisensa Darth Maulin.


title: Obi-Wan Kenobi

text: Sarjassa "Star Wars Rebels" nuorempi Obi-Wan nähdään Kanan Jarrusin holocroniin tallennetussa viestissä aloitusjakson ”Kapina nousee” lopussa. Kolmannella kaudella Ezra Bridger saa jaksossa ”Visions and Voices” selville, että Obi-Wan on yhä elossa. Jaksossa ”Twin Suns” Obi-Wanin vanha vihollinen Maul vaeltaa Tatooinen aavikolla etsien Obi-Wania ja houkuttelee Ezran paikalle hoitamaan etsinnän hänen puolestaan. Obi-Wan estää Ezraa pökertymästä kuumuuteen ja neuvoo tätä palaamaan takaisin Kapinaliiton luokse. Maul saapuu ja kohtaa Obi-Wanin valosapelitaistelussa, jossa Obi-Wan voittaa hänet helposti. Ennen kuolemaansa Maul kysyy Obi-Wanilta suojeliko tämä ”Valittua” ja Obi-Wan vastasi, että kyllä. Jakson lopussa Obi-Wan tarkkaili etäältä nuorta Luke Skywalkeria.


title: Obi-Wan Kenobi

text: "Jedioppilas" -kirjasarjassa kerrotaan, että Obi-Wan vietti nuoruutensa jeditemppelissä. Kukaan jedimestari ei kuitenkaan valinnut häntä oppilaakseen ja hänet aiottiin jo lähettää maatalousjoukkoihin, koska hän olisi pian liian vanha padawaniksi. Qui-Gon Jinn kuitenkin saapui jeditemppeliin katselemaan uutta oppilasehdokasta hänen aikaisemman oppilaansa Xanatosin paikalle. Qui-Gon Jinn katseli Obi-Wanin harjoitustaistelua. Obi-Wan päätti näyttää mestarille, että hän oli varsin varteenotettava padawan-ehdokas, mutta taisteli kuitenkin liian raivokkaasti Qui-Gonin mieleen. Pian Obi-Wanin vastustaja halusi haastaa Obi-Wanin salaa uusintaotteluun. He taistelivat illalla raivokkaasti ja molemmat saivat palohaavoja. Vastustaja kuitenkin käytti tätä hyväkseen ja meni sairaalaosastolle väittäen Obi-Wanin hyökänneen hänen kimppuunsa. Tämän vuoksi Obi-Wan lähetettiin maatalousjoukkoihin, samalle planeetalle, mille Qui-Gon oli menossa ja vieläpä samalla aluksella. He tukahduttivat matkalla huttien vallankaappauksen aluksella. Tämä ei kuitenkaan kääntänyt Qui-Gonin mieltä ja Obi-Wan joutui maatalousjoukkoihin.


title: Obi-Wan Kenobi

text: Pian Obi-Wan kuitenkin kaapattiin orjaksi ja Qui-Gon sai selville, että sieppaaja oli hänen pimeälle puolelle kääntynyt oppilaansa Xanatos. Qui-Gon pelasti Obi-Wanin ja valitsi tämän padawanikseen.


title: Obi-Wan Kenobi

text: "Pimeän uhan" ja "Kloonien hyökkäyksen" välillä Obi-Wan ajaa takaa monia rikollisia, kuten Granta Omegaa. Omega halusi päästä mahdollisimman lähelle sith-lordeja apunaan tiedemies Jenna Zan Arbor, joka kehitteli Omavarainen Vyöhyke -lääkkeen.


title: Elektronikuori

text: Kvanttimekaniikassa elektronikuori eli pääenergiataso on ryhmä atomiorbitaaleja, joilla on sama pääkvanttiluku "n". Elektronikuorimallilla voidaan kuvata elektronien keskimääräistä sijaintia atomiytimen ympärillä. Elektronikuoret koostuvat alielektronikuorista, joilla on niille ominainen pyörimismäärää eli impulssimomenttia kuvaava kvanttiluku, sivukvanttiluku "l". Yhdessä elektronikuoret muodostavat atomin elektronikonfiguraation.


title: Elektronikuori

text: Elektroneilla ei ole tarkkaa hetkellistä sijaintia elektroniverholla vaan kvanttimekaniikan lakien mukaisesti on vain tietty todennäköisyys löytää niitä tietyltä etäisyydeltä atomiytimestä. Mitä kauempana ytimestä elektronit ovat, sitä helpompi ne on irrottaa atomista. Lähellä ydintä olevien elektronien irrottamiseen vaadittava energia on suurin.


title: Elektronikuori

text: Elektronikuoret on nimetty kirjaimilla historiallisista syistä johtuen. Sisintä kuorta merkitään kirjaimella "K", seuraavaa kuorta kutsutaan kirjaimella "L" ja niin edelleen. Nimeäminen johtuu Charles Barklan ja Henry Moseleyn röntgenabsorptiokokeista. He löysivät "K"- ja "L"-kuoret, mutta eivät olleet varmoja löytyisikö vielä lisää kuoria, joilla olisi korkeampi energia. He halusivat nimetä kuoret aakkosjärjestyksessä, joten jättivät aakkosten alkupäähän tilaa. Samaa notaatiota käytetään edelleen absorptiospektroskopiassa Siegbahnin notaatiossa.


title: Elektronikuori

text: Jokaisella kuorella voi olla korkeintaan 2"n" elektronia, missä "n" on kuoren järjestysnumero (pääkvanttiluku). "K"-kuori on ytimestä katsottuna sisin, joten se on ensimmäinen kuori ("n" = 1). Ensimmäisen kuoren elektronien maksimimäärä on siis kaksi, toisen 8, kolmannen 18 ja niin edelleen.


title: Elektronikuori

text: Atomit pyrkivät pääsemään tilaan, missä niiden elektronikuoret ovat täydet. Tämä selittää, miksi jalokaasut, joiden kuoret ovat täysiä, ovat niin vakaita ja eivät mielellään reagoi muodostaen kemiallisia yhdisteitä. Orgaanisessa kemiassa yleisimmät atomit, happi, typpi, ja hiili, pyrkivät saamaan uloimmalle kuorelle oktetin eli kahdeksan elektronia. Sitoutumalla ja jakamalla elektroneja ne saavat täydet elektronikuoret. "Oktettisääntöä" käytetäänkin ennustamaan yhdisteiden stabiiliutta. Transitiometalleille oktettisääntö ei kuitenkaan päde vaan niille käytetään 18 elektronin sääntöä. Vastaavasti vety ja helium haluavat uloimmalle kuorelleen kaksi elektronia, sillä niiden uloin kuori on "K"-kuori johon ei enempää mahdu.


title: Mylly (täsmennyssivu)

text: Mylly voi tarkoittaa ainakin seuraavia:


title: Reza Kuruš Pahlavi

text:
Vuonna 1978 Reza Pahlavi lähti Iranista opiskelemaan Yhdysvaltoihin hävittäjälentäjäksi Reesen lentotukikohtaan Luddockiin Teksasiin ja Williams Collegen taideakatemiaan Williamstowniin, Massachusettsiin. Hän on saanut hävittäjälentäjän koulutuksen Yhdysvalloissa ja suorittanut valtiotieteen tutkinnon Southern Californian yliopistossa.
Pahlavi oli Yhdysvalloissa kun Iranin vallankumous tapahtui.


title: Reza Kuruš Pahlavi

text: Vuoden 1979 jälkeen Reza Pahlavi on asunut lähinnä Marokossa, Egyptissä ja vuodesta 1984 Yhdysvalloissa, jossa hän asuu edelleen.


title: Reza Kuruš Pahlavi

text: Reza Pahlavi asuu Potomacissä, Marylandissa iranilaissyntyisen vaimonsa Yasmine Etemad Aminin kanssa. Heillä on kolme lasta:Reza Pahlavilla on yksi elossa oleva sisar: Farahnaz Pahlavi. Hänen sisarensa Leila kuoli vuonna 2001 lääkkeiden yliannostukseen ja veli Ali Reza Pahlavi teki vuonna 2011 itsemurhan.


title: Reza Kuruš Pahlavi

text: Hävittäjälentäjänä Reza Pahlavi halusi palvella lentäjänä vuonna 1980 Iranin ja Irakin välisessä sodassa. Hän kirjoitti Islamilaisen tasavallan puolustusvoimien kenraali Velayatollah Felahielle kirjeen jossa hän tarjoutuu Iranin ilmavoimiin. Tarjous hylättiin.


title: Reza Kuruš Pahlavi

text: Reza Pahlavi on puhunut Iranin ihmisoikeuksista ja kritisoinut islamilaista tasavaltaa. Hän on sanonut että muutos Iranissa tulisi olemaan iranilaisten omasta aloitteesta eikä länsivaltojen. Reza Pahlavi ei tavoittele virallisesti Iranin valtaistuinta.


title: Reza Kuruš Pahlavi

text: Hän on kirjoittanut kolme kirjaa Iranin valtiollisista asioista.


title: Ali Reza Pahlavi

text: Prinssi Ali Reza Pahlavi (28. huhtikuuta 1966 Teheran, Iran – 4. tammikuuta 2011 Boston, Yhdysvallat) oli Mohammad Reza Pahlavin ja Farah Pahlavin nuorin poika. Hän asui Yhdysvalloissa, jossa työskenteli Harvardin yliopistossa. Hän oli erikoistunut Iranin historiaan ja kulttuuriin.


title: Ali Reza Pahlavi

text: Pahlavi teki itsemurhan 44-vuotiaana tammikuussa 2011.


title: Farah Pahlavi

text: Farah Pahlavi (azeriksi: "Fərəh Pəhləvi", persiaksi: "فرح دیبا Faraḥ Dība") (o.s. Diba, s. 14. lokakuuta 1938, Teheran) oli Iranin šaahi Mohammad Reza Pahlavin kolmas vaimo. Farah Pahlavi oli Iranin kuningatar vuosina 1959–1967 ja Iranin keisarinna vuodesta 1967 islamilaiseen vallankumoukseen asti. Hän oli ensimmäinen Iranin keisarinna, joka kruunattiin nykyaikana.


title: Farah Pahlavi

text: Farah Pahlavi syntyi azerivanhempiensa Sohrab Diban ja Farideh Diban ainoana lapsena. Hänen isänsä Sohrab oli Iranin kuninkaallisen kaartin upseeri. Farah Pahlavin isän suku on kotoisin Iranin Azerbaidžanista, joka sijaitsee Luoteis-Iranissa aivan Azerbaidžanin rajan tuntumassa.


title: Farah Pahlavi

text: Farah Diba on opiskelut Teheranin ranskalaisessa lukiossa ja École Spéciale d'Architecture'issa Pariisissa. Opiskeluaikana Farah tapasi šaahin pari kertaa.


title: Farah Pahlavi

text: Farah Pahlaville ja Mohammed Reza Pahlaville syntyi neljä lasta:


title: Farah Pahlavi

text: Iranin islamilaisen vallankumouksen jälkeen 1979 Farah on asunut maanpaossa. Ensin šaahi ja Farah matkustivat Assuaniin, Egyptiin, jossa presidentti Anwar Sadat otti heidät vastaan lämpimästi. Egyptistä he muuttivat Rabatiin Marokkoon, jossa kuningas Hassan II otti heidät vieraakseen. Šaahin syövän takia sairaalahoito oli järjestettävä, joten he saivat hoitopaikan Sveitsistä, mutta Yhdysvaltain presidentti Jimmy Carter antoi šaahin tulla New Yorkiin hoitoon. Yhdysvalloista he muuttivat Bahamalle ja sieltä edelleen Panamaan, jossa he asuivat eräällä saarella. Lopulta he muuttivat Egyptiin, jossa šaahi kuoli 27. heinäkuuta vuonna 1980.


title: Farah Pahlavi

text: Presidentti Sadat järjesi šaahille valtiolliset hautajaiset. Farah asui šaahin kuoleman jälkeen kaksi vuotta Kairossa. Kun presidentti Anwar Sadatin salamurhattiin vuonna 1981, Farah lähti Egyptistä.


title: Farah Pahlavi

text: Presidentti Ronald Reagan antoi Farahille luvan tulla Yhdysvaltoihin. Farah asui ensin Williamstownissa, Massachusettsissa, jonka jälkeen hän muutti Greenwichiin, Connecticutiin. Leilan kuoleman jälkeen vuonna 2001 Farah muutti Potomaciin, Marylandiin Washington D.C.:hen lähelle. Farah asuu Washington D.C.:n sekä Pariisin välillä. Farah Pahlavi oli suomalaisen kuvanveistäjä Eila Hiltusen hyvä ystävä.


title: Farah Pahlavi

text: Farah puhuu sujuvasti englantia, ranskaa sekä azeria.


title: Leila Pahlavi

text: Leila Pahlavi (27. maaliskuuta 1970 Teheran – 10. kesäkuuta 2001) oli Iranin shaahin Mohammad Reza Pahlavin nuorin lapsi.


title: Leila Pahlavi

text: Prinsessa Leila oli 9-vuotias kun perhe ajettiin Iranista maanpakoon Iranin islamilaisen vallankumouksen seurauksena.


title: Leila Pahlavi

text: Isänsä kuoleman jälkeen perhe muutti Yhdysvaltoihin jossa prinsessa Leila meni kouluun Massachusettsin osavaltiossa.


title: Leila Pahlavi

text: Prinsessa Leila, joka ei ollut ikinä naimisissa, vietti loppuelämänsä Connecticutissa ja Euroopassa. Hän sairasti anoreksiaa ja masennusta. Leila Pahlavi löydettiin huoneestaan Lontoon Hotel Leonardissa kuolleena. Prinsessan kuolinsyy oli sekobarbitaalin yliannostus. Hänet on haudattu Pariisin Cimetière de Passy -hautausmaalle.


title: Heikki Hasu

text: Heikki Vihtori Hasu (s. 21. maaliskuuta 1926 Sippola) on suomalainen kilpauransa päättänyt yhdistetyn hiihdon urheilija, olympiavoittaja ja kansanedustaja.


title: Heikki Hasu

text: Hasu voitti St. Moritzin olympialaisissa 1948 yhdistetyn kullan ylivoimaisesti noin 15 pisteen erolla toiseksi tulleeseen Martti Huhtalaan. Hasun voitto oli lähes varma jo toisen hyppykierroksen jälkeen. Hänen kilpailuhyppynsä kantoivat 57, 61,5 ja 64 metriä. Tyylipisteet olivat keskimäärin noin 16 pistettä. Kisojen 18 kilometrin hiihdossa, joka oli samalla yhdistetyn hiihto-osuus, Hasu sijoittui neljänneksi. Yhdistetyn hiihtäjistä hän oli ylivoimaisesti nopein. Toiseksi nopein yhdistetyn kilpailija Martti Huhtala, joka sijoittui 18 kilometrin kilpailussa kymmenenneksi, jäi kahden minuutin ja 45 sekunnin päähän.


title: Heikki Hasu

text: Hasu voitti Rumfordin MM-kisoissa 1950 3. helmikuuta yhdistetyssä Suomen kisojen ainoan MM-kullan. Hän oli mukana myös hiihdon viestissä, jossa Suomi voitti MM-hopeaa. Hasu hiihti samana vuonna Holmenkollenin 18 kilometrin hiihdossa toiseksi. Hasu sijoittui seuraavana vuonna Holmenkollenin 18 kilometrillä viidenneksi, mutta kaatui yhdistetyn mäkikilpailussa. Hän voitti samana talvena 18 kilometrin hiihdon Suomen-mestaruuden. Ounasvaaran kisoissa hän voitti 1951 18 kilometrin hiihdon sekä yhdistetyn.


title: Heikki Hasu

text: Hasu hiihti arvokisoissa usein myös Suomen maastohiihdon viestijoukkueessa. Seuratasolla hän edusti Myllykosken Kilpa-Veikkoja.


title: Heikki Hasu

text: Hasu osallistui jatkosotaan Helsingin ilmatorjuntajoukoissa vuonna 1944 ja joutui sen jälkeen vuonna 1945 vielä normaaliin asepalvelukseen.


title: Heikki Hasu

text: Hasu oli Maalaisliiton ja Keskustan kansanedustajana vuosina 1962–1966 ja 1967–1970 (tuli Marja Lahden tilalle huhtikuussa 1967). Varsinaiselta ammatiltaan Hasu oli maanviljelijä Sippolassa.


title: Heikki Hasu

text: Hasu valittiin Vuoden urheilijaksi vuonna 1950. Hänelle myönnettiin vuonna 2001 Pro Urheilu-tunnustuspalkinto menestyksellisestä urheilu-urasta.


title: SS Waratah

text: SS Waratah oli brittiläisen Blue Anchor Line -varustamon vuonna 1908 rakennettu höyrylaiva, joka katosi jäljettömiin Etelä-Afrikan itäisellä rannikolla heinäkuussa 1909 Durbanin ja Kapkaupungin välisellä merialueella Afrikan eteläkärjen itäpuolella. Aluksen mukana katosivat sen koko miehistö sekä 211 matkustajaa. "Waratahin" katoaminen on edelleen yksi merenkulun suurista mysteereistä.


title: SS Waratah

text: SS "Waratah" valmistui skotlantilaiselta Barclay, Curle & Co:n telakalta ja luovutettiin Blue Anchor Linelle 23. lokakuuta 1908. Alus läpäisi tarkastukset sekä merikokeet vaivatta. Lloyd's-merivakuutusyhtiö antoi laivalle korkeimman mahdollisen turvallisuusluokituksen (100 A1). Aluksen ensimmäinen päällikkö oli Joshua E. Ilbery, joka yleisen mielipiteen mukaan oli yhtiön parhaita päälliköitä.


title: SS Waratah

text: Ensimmäisen matkan aikana aluksen vakautta kyseenalaistettiin. Muutamaan otteeseen alus oli merenkäynnin voimasta kallistunut huomattavasti jommallekummalle kyljelleen, josta se oli oiennut pystysuoraan silminnäkijäkuvauksien mukaan "erittäin hitaasti". Tähän osasyynä arveltiin olevan aluksen yläpainoisuus: tila, jossa painoa on enemmän massapainopisteen yläpuolella.


title: SS Waratah

text: "Waratah" lähti Englannista 5. marraskuuta 1908 kohti Australiaa mukanaan 689 kolmannen luokan siirtolaismatkustajaa sekä 67 ensimmäisen luokan matkustajaa. Matka Adelaideeen, Melbourneen ja Sydneyyn oli yleisen käsityksen normaali.


title: SS Waratah

text: 27. huhtikuuta 1909 "Waratah" lähti Australiasta kohti Etelä-Afrikan rannikkoa, suuntanaan Durban ja Kapkaupunki, josta aluksen oli määrä jatkaa kohti Lontoota. Matka sujui tasaisesti ja ilman välikohtauksia, ja alus saapuikin Durbanin satamaan 24. heinäkuuta.


title: SS Waratah

text: Durbanissa Lontooseen matkalla ollut Claude Sawyer poistui laivasta kieltäytyen jatkamaan matkaa. Hänen mielestään "Waratah" oli kiikkerä, ja hänellä oli aavistus, että laivalle tapahtuisi onnettomuus.


title: SS Waratah

text: "Waratah" lähti Durbanista kohti Kapkaupunkia illalla 26. heinäkuuta. Seuraavana aamuna alus nähtiin rahtilaiva "Clan MacIntyreltä", kun "Waratah" nopeampana ohitti hitaan rahtilaivan. Tavan mukaan alukset vaihtoivat viestejä optisin viestintäkeinoin, ja "Waratah" jatkoi matkaansa. Tämä oli viimeinen varma havainto "Waratahista".


title: SS Waratah

text: Puoli kymmenen aikaan illalla 27. heinäkuuta Union Castle Linesin alus SS "Guelph", joka oli matkalla Kapkaupungista Durbaniin, kohtasi rannikkoa etelään purjehtivan höyryaluksen. Morselampuilla toteutettu viestinvaihto jäi hieman keskeneräiseksi, sillä "Guelphin" perämies näki vastauksesta vain aluksen nimen kolme viimeistä kirjainta: "...T-A-H".


title: SS Waratah

text: Kun alusta ei kuulunut Kapkaupungin satamaan, otaksuttiin aluksen olevan myöhässä kovan tuulen ja merenkäynnin vuoksi. Kun "Waratah" oli myöhässä kolme päivää, kaikkia aluksia ja maa-asemia kehotettiin tarkkailemaan alusta sekä kaikkea epäilyttävää. Hinaajat lähetettiin Kapkaupungista etsimään alusta. "Waratah" oli kadonnut jäljettömiin.


title: SS Waratah

text: "Waratahia" etsittiin useiden viikkojen ajan alueelta, joka rajoittui Durbaniin, St. Paulin saareen sekä Crozetin saareen. Arveltiin, että alus olisi kärsinyt konerikon, ja ajelehti nyt kaakkoon Agulhasinvirrassa.


title: SS Waratah

text: Kolmen kuukauden etsintöjen jälkeen jälkeäkään "Waratahista" ei kuitenkaan löydetty. Alus oli kadonnut jäljettömiin matkustajineen ja miehistöineen, jättämättä jälkeensä edes öljyläikkää tai rojulauttaa.


title: SS Waratah

text: "Waratahin" katoamisesta on esitetty lukuisia teorioita, ja olemassa on myös muutamia todennäköisiä silminnäkijähavaintoja. Xora-joen rannalla tarkkailupaikallaan ollut brittisotilas oli kertomansa mukaan nähnyt ulapalla suuren höyrylaivan, jonka valtava hyökyaalto olisi kaatanut ja upottanut.


title: SS Waratah

text: Myös Durbanissa laivalta poistunut Sawyer näki unen, jossa alus kaatui ja upposi muutamassa hetkessä. Sawyer oli nähnyt unen "Waratahin" lähdön jälkeistä yötä seuraavan yönä ennen kuin laivan olisi pitänyt saapua Kapkaupunkiin.


title: SS Waratah

text: Myös eräs lentäjä on vuosia haaksirikon jälkeen kertonut nähneensä merenpohjassa suuren höyrylaivan, mutta tämän havainnon hän oli tehnyt vain kerran, eikä hän ollut kyennyt paikallistamaan hylkyä myöhemmin.


title: SS Waratah

text: Yleisesti hyväksytty teoria on, että "Waratah" olisi ollut yläpainoinen. Kovassa merenkäynnissä alus olisi saattanut kallistua niin paljon, että alus ei enää kyennyt oikaisemaan itseään. Tämän vuoksi alus olisi kaatunut kyljelleen ja nopeasti pyörähtänyt ylösalaisin, jolloin matkustajat ja miehistö olisivat jääneet loukkuun aluksen rungon sisään.


title: SS Waratah

text: Teorioita vakuutuspetoksista esitettiin myös, mutta todellisuudessa Blue Anchor Line luotti alukseensa niin paljon, että se oli tosiasiassa alivakuutettu.


title: Sijoitusvakuutus

text: Sijoitusvakuutus on säästöhenkivakuutus. Vakuutussäästämisellä voidaan varautua omaan vanhuuteen ja ansiotulojen loppumiseen tai vanhuudesta aiheutuvan lisähoivan tarpeen rahoittamiseen. Vakuutussäästäminen voi tapahtua myös jonkun muun kuin vakuutussäästäjän itsensä hyväksi, kuten esimerkiksi lasten tai lastenlasten. Säästöhenkivakuutuksen vakuutussäästön voi myös yleensä nostaa itselleen kesken sopimuskauden.


title: Sijoitusvakuutus

text: Sijoitusvakuutus eli säästöhenkivakuutus on sopimus, jossa vakuutettu saa korvausta, jos hän on sovittuna aikana hengissä. Vakuutuskorvaus voidaan suorittaa kerralla tai osissa pidemmällä aikavälillä, jolloin kyseessä on usein eläke.


title: Sijoitusvakuutus

text: Henkivakuutuksen idea on yksinkertainen: asiakas maksaa vakuutusmaksun tai useita vakuutusmaksuja, joita vakuutusyhtiö säilyttää asiakkaan lukuun ja palauttaa sovittuna ajankohtana sijoitukselle kertyneen koron kera. Säästöaikana vakuutusyhtiö sijoittaa saamansa vakuutussumman parhaan kykynsä mukaan mahdollisimman tuottavasti. Sijoitusten on myös oltava niin turvattuja, että vakuutusyhtiö kykenee sopimuskauden päättyessä maksamaan sovitun vakuutuskorvauksen vakuutetulle. Säästöhenkivakuutuksen tuotto voi olla sovittu kiinteäkorkoiseksi, jolloin vakuutusyhtiö ottaa riskin hyvistä ja huonoista sijoitusvuosista itselleen. Hyvän sijoitusvuoden tuottoja käytetään tasaamaan huonon sijoitusvuoden tuottoja. Kiinteän koron lisäksi on voitu sopia asiakashyvityksestä, joka maksetaan asiakkaan vakuutusäästölle, mikäli sijoitusvuosi on ollut hyvä.


title: Sijoitusvakuutus

text: Lähtökohtaisesti säästö palautetaan vain, mikäli vakuutuksenottaja on elossa kun vakuutussopimus päättyy. Jos vakuutuksenottaja ehtisi kuolla ennen sopimuksen päättymistä, tasattaisiin yhtiöön jäänyt vakuutussäästö muiden vakuutuksenottajien kesken. Käytännössä säästöhenkivakuutukseen on useimmiten liitetty kuolemanvaravakuutus, jolloin vakuutetun kuollessa kesken sopimuskauden ennalta määritelty edunsaaja saa kertyneen vakuutussäästön itselleen. Vakuutussäästäminen on ajankohtaista silloin, kun ansiotuloista jää jäljelle säästöjä myöhempää aikaa varten.


title: Sijoitusvakuutus

text: Henkivakuutuksissa saattaa olla myös kytkettynä muita henkilövakuutukseen kuuluvia vakuutusturvia, esimerkiksi työkyvyttömyysvakuuton sisältö.


title: Sijoitusvakuutus

text:
Sijoitussidonnaisessa vakuutuksessa eli "unit link" -vakuutuksessa vakuutuksenottaja voi itse määrittää varsin pitkälle sen, miten hänen vakuutukseen maksamansa varat sijoitetaan. Vakuutusyhtiö tarjoaa asiakkaan valittavaksi useita vaihtoehtoisia sijoituskohteita, kuten koti- tai ulkomaisia osakkeita tai joukkovelkakirjalainoja. Käytännössä valittavana on markkinoilla muutenkin toimivia sijoitusrahastoja. Vakuutuksenottaja valitsee näistä yhden tai useamman, johon hänen säästönsä ohjataan sovitussa suhteessa. Sijoitussidonnaiset vakuutukset vievät vakuutussäästämistä sijoitustoiminnan alueelle, missä se kilpailee suoran osake-, korko- ja rahastosijoittamisen sekä pankkitallettamisen kanssa.
Vakuutuksenottajan säästön arvo sidotaan varoilla hankitun sijoitustuotteen arvoon. Näin ollen riski vakuutussäästön arvosta on vakuutuksenottajalla eikä vakuutusyhtiöllä. Sijoitustuotteen arvon noustessa asiakas saa hyödyn itselleen täysimääräisenä, mutta toisaalta vakuutusyhtiö ei sitoudu huonon kurssikehityksen aikoina tasapainottamaan vakuutussäästön arvoa omalla riskillään.


title: Sijoitusvakuutus

text: "Kapitalisaatiosopimus" poikkeaa muista henkivakuutuksista siten, että sopimuksen perusteella ei vakuuteta ketään. Kapitalisaatiosopimus on aina määräaikainen ja ne on tehty pääasiassa pitkäaikaiseen säästämiseen. Kapitalisaatiosopimus voi olla sijoitussidonnainen, laskuperustekorkoinen tai näiden kahden yhdistelmä. Valinnalla on merkitystä tuoton ja riskin kannalta. Laskuperustekorkoisessa vakuutussopimuksessa sovitaan jokin tietty kiinteä korko, jonka säästöt tuottavat tai johonkin korkotekijään (esim. euribor tai vastaava) sidottu korko. Lisäksi laskuperusteisissa sopimuksissa voidaan maksaa asiakashyvitystä sen mukaan, miten vakuutusyhtiö on vuositasolla onnistunut sijoituksissaan.


title: Sijoitusvakuutus

text: Sijoitussidonnaisessa kapitalisaatiosopimuksessa asiakas valitsee itse sopimukseen liittyvät sijoitukset, jotka usein ovat sijoitusrahastojen osuuksia tai niin sanottujen rahastokorien osuuksia. Tuotoista ja riskeistä vastaa asiakas itse.


title: Sijoitusvakuutus

text: Säästöhenkivakuutuksen perusteella maksettavan säästösumman verotus riippuu siitä, kuka on edunsaaja. Jos säästösumma maksetaan vakuutuksenottajalle itselleen (ja hän on itse vakuutettuna) tai hänen lähiomaiselleen, veronalaista pääomatuloa on vain se osa, joka on karttunut tuottona. Jos edunsaajana ei ole vakuutuksenottaja itse vaan hänen lähiomaisensa, lahjaverotus kohdistuu - muun kuin edellä sanotun tuloverotettavan tuoton osalta - maksettavaan säästösummaan.


title: Sijoitusvakuutus

text: Henkivakuutusten verotusta koskevat säännökset löytyvät pääasiassa tuloverolaista (TVL 1535/1992), laista elinkeinotulon verottamisesta (EVL 360/1968) ja laista eräistä vakuutusmaksuista suoritettavasta verosta (664/1966).


title: Kampus

text: Kampus eli korkeakoulualue tarkoittaa yliopiston tai muun korkeakoulun aluetta ja sen rakennuksia. Suomen kieleen sana tulee englannin kautta latinan sanasta "campus", joka on suomeksi ’kenttä’ tai ’tasanko’.


title: Kampus

text: Moderni kampus voi olla myös kokoelma rakennuksia ja maa-alueita, jotka kuuluvat jollekin organisaatiolle. Esimerkkinä tästä Applen, Microsoftin ja Googlen kampukset.


title: Kampus

text: ”Kampusyliopistoksi” kutsutaan yliopistoa, jonka tutkimus- ja opetustilat, opiskelija-asunnot ja viheralueet on rakennettu samalle alueelle.


title: Lydia Wideman-Lehtonen

text: Lydia Wideman-Lehtonen (ent. Lehtonen (1952–1990), o.s. Wideman; s. 17. toukokuuta 1920 Vilppula) on suomalainen maastohiihdon olympiavoittaja. Hän voitti kultaa Oslon 1952 talviolympialaisissa, joissa naisten hiihto kuului ensimmäisen kerran olympialaisten ohjelmaan. Hän on kaikkien aikojen toinen talvilajeissa olympiakultaa ja ylimalkaan mitalin voittanut suomalaisnainen (ensimmäinen oli Ludovika Jakobsson). Wideman-Lehtonen on vanhin tällä hetkellä elossa oleva suomalainen olympiavoittaja, ja helmikuusta 2018 lähtien hän on ollut myös maailman vanhin elossa oleva olympiavoittaja, kun bahamalainen purjehtija Durward Knowles menehtyi 100-vuotiaana. Wideman-Lehtonen sai Pro Urheilu -tunnustuspalkinnon vuonna 2000.


title: Lydia Wideman-Lehtonen

text: Lydia Wideman edusti seuratasolla Mäntän Urheilijoita, huippuvuosinaan Tampereen Hiihtoseuraa sekä aktiiviuransa jälkeen Tampereen Pyrintöä, jonka ohjelmaan hiihto ei vielä 1950-luvun alussa kuulunut. Pituudeltaan hän on 163-senttinen.


title: Lydia Wideman-Lehtonen

text: Lydia Wideman syntyi toukokuussa 1920 Vilppulassa tunti identtisen kaksossisarensa Tyynen jälkeen perheeseen, jossa oli aiemmin kahdeksan lasta. Hänen isänsä oli kotitienoillaan tunnettu hiihtäjä. Lydia Wideman sijoittui Lotta Svärd -järjestön mestaruuskilpailujen 5 kilometrillä neljänneksi vuonna 1939 ja kolmanneksi vuonna 1941.


title: Lydia Wideman-Lehtonen

text: Tampereelle muuttanut ja toimistovirkailijan työhön Vehmaisten tiilitehtaalla ryhtynyt Lydia Wideman jätti sodan jälkeen kilpahiihdon mutta innostui neljän vuoden tauon jälkeen uudelleen nähtyään Valkeakoskelle muuttaneen Tyyne-siskonsa nousseen Suomen huipulle ja päässeen ulkomaillekin kilpailemaan. Hän kirjoitti hiihdon päävalmentaja Veli Saariselle ja sai kutsun hiihtoleirille, josta hän sai valmennusohjeita. Osin virheellisten valmennusohjeiden vuoksi Widemanin ensimmäinen hiihtovuosi ei tuonut menestystä. Hän teki harjoittelussaan nykykatsannon mukaan alkeellisiakin virheitä, esimerkiksi lähti lenkille heti ruokailun jälkeen. Toiselle vuodelle hän muutti harjoitteluaan, minkä myötä hiihto alkoi sujua paremmin. Hän kävi lenkillä 4–5 kertaa viikossa, ja sunnuntain lenkit olivat yleensä tosi pitkät. Lumia odotellessaan hän hiihti sänkipellolla.


title: Lydia Wideman-Lehtonen

text: Ensimmäisen mainittavan voittonsa Wideman saavutti Puijon hiihtokisoissa 1949. Vuonna 1950 hän sijoittui Salpausselän Kisoissa toiseksi vain yhden sekunnin Kerttu Pehkoselle hävinneenä ja kaksi sekuntia Tyyne Widemanin edellä. Vuonna 1951 hän saavutti SM-hopeaa kahdeksan sekuntia sisarelleen hävinneenä. Salpausselällä Lydia sijoittui toiseksi minuutin ja 13 sekuntia sisarelleen hävinneenä. Holmenkollenilla Lydia Widemanin menestys jäi voiteluvirheiden vuoksi vaatimattomaksi mutta Ounasvaaralla hän oli nopein.


title: Lydia Wideman-Lehtonen

text: Talven 1951 jälkeen kolme henkilökohtaista Suomen-mestaruutta voittanut Tyyne Wideman lopetti hiihtouransa mutta Lydia halusi jatkaa Oslon olympialaisiin, joissa naisten hiihto oli ensi kertaa olympialaisten ohjelmassa. Vielä tammikuussa 1952 Etelä-Suomi oli lumeton, ja töiden vuoksi Widemanilta jäi ensimmäinen lumileiri väliin. Ensimmäiseen olympiakarsintahiihtoon Sotkamoon hän saapui vailla yhtään lumikilometriä ja jäi Siiri Rantasen voittamassa kisassa viidenneksi. Karsintakisan jälkeen hän jäi leirille hiihtämään, ja toisen karsintakisan Joensuussa hän voitti selvästi ennen Sirkka Polkusta ja Mirja Hietamiestä. Tämän jälkeen Wideman ei hävinnytkään yhtään kisaa koko talvena.


title: Lydia Wideman-Lehtonen

text: Oslon talviolympialaisissa naishiihtäjät kilpailivat vain 10 kilometrin henkilökohtaisella kilpailulla, joka käytiin lauantaina, 23. helmikuuta aurinkoisessa säässä ja luistavalla kelillä. Kilpaan osallistui 22 naista mutta neuvostoliittolaisia ei ollut mukana. Lydia Wideman lähti matkaan toisena suomalaisena lähtönumerolla 6. Hänen taktiikkanaan oli hiihtää ensimmäinen, nousuvoittoinen puolisko kovaa, ja noin 5,5 kilometrin kohdalla olleella väliaika-asemalla hän johtikin seuraavaa minuutilla, vaikka itse hän ei väliaikoja tietoonsa saanutkaan. Seitsemän kilometrin kohdalla suomalaisten huoltoryhmä lykkäsi hänen suuhunsa jotain ainetta, joka meni väärään kurkkuun. Wideman ajautui ulos ladulta mutta pysyi pystyssä, ja vauriot jäivät oksaan repeytyneeseen vasempaan hihaan. Vasta aivan loppumatkasta hän sai toimittaja Jussi Kirjavaiselta kuulla olevansa selvässä johdossa. Maaliin Wideman tuli ajassa 41.40, ja lähimmäksi häntä pääsi viimeisenä matkaan lähtenyt Mirja Hietamies, joka hävisi voittajalle 59 sekuntia. Siiri Rantanen varmisti Suomelle kolmoisvoiton, joka on edelleenkin viimeinen suomalaisten olympialaisissa saavuttama kolmoisvoitto. Samana päivänä Suomen miehet voittivat kultaa viestihiihdossa. Mitalit suomalaisnaisille jakoi Kansainvälisen Olympiakomitean suomalaisjäsen Erik von Frenckell.


title: Lydia Wideman-Lehtonen

text: Wideman voitti vuonna 1952 Puijolla Suomen-mestaruuden 1.40 minuuttia ennen Siiri Rantasta ja 2.44 minuuttia ennen Mirja Hietamiestä. Salpausselällä hän vei voiton 1.40 minuutin erolla Sirkka Polkuseen ja 2.04 minuutin erolla Siiri Rantaseen Hän voitti myös muun muassa Ounasvaaralla ja Kokkolassa.


title: Lydia Wideman-Lehtonen

text: Lydia Wideman lopetti hiihtämisen keväällä 1952. Samana kesänä hän avioitui Paavo Lehtosen kanssa. Hän toimi Suomen Hiihtoliiton liittovaltuuston jäsenenä vuosina 1957–1965. Hän toimi myös liiton naisvaliokunnassa sekä valmennusleireillä asiantuntijana. Lehtosen perheeseen syntyi kaksi poikaa, Jarmo vuonna 1961 ja Kari vuonna 1962. Äiti palasi harrastusmielessä hiihdon pariin vasta, kun lääkäri oli määrännyt hänelle niskasäryn vuoksi liikuntaa ja pojat hinkuivat hiihtämään. Poikien kilpaura huipentui 18-vuotiaiden viestihiihdon Suomen-mestaruuteen vuonna 1979 Tampereen Pyrinnön joukkueessa, jonka kolmas jäsen oli Mikko Heinämäki. Lydia Wideman-Lehtonen toimi aktiivisesti Pyrinnön hiihtäjien huoltajana.


title: Jorma Lillbacka

text: Jorma Juhani Lillbacka (s. 1946 Kauhava) on kauhavalainen yrittäjä ja sijoittaja, jolle on myönnetty teollisuusneuvoksen arvonimi. Lillbacka toimii Lillbacka Powerco Oy:n ja Lillbacka Global Oy:n hallitusten puheenjohtajina. Nykyisin Lillbacka omistaa Lillbacka Powerco Oy:n kautta Kauhavan Alahärmässä sijaitsevan PowerPark-monitoimipuiston, johon kuuluu PowerLand-huvipuisto. Hän on itse aktiivisesti mukana suunnittelemassa ja kehittämässä puistoa.


title: Jorma Lillbacka

text: Lillbacka perusti 23-vuotiaana, vuonna 1969 yrityksen toiminimellä "Lillbackan Konepaja" valmistaakseen alihankintana letkuliittimiä pääasiassa Wärtsilälle. Hän kehitteli oman letkuliitinpuristinmallinsa ja vei sen neljän vuoden kuluttua alan messuille Englantiin. Vuonna 1973 markkinoille tulivat ensimmäiset "Finn-Power"-merkkiset puristimet.


title: Jorma Lillbacka

text: Vuonna 1980 Lillbackan yritys oli saavuttanut maailmanlaajuisen markkinajohtajuuden puristinteknologiassa ja sille myönnettiin tasavallan presidentin vientipalkinto. Varsinaisen läpimurron yritys teki numeerisesti ohjatulla, hydraulitoimisella levytyökeskuksella vuonna 1985. Vuonna 1988 yrityksen levyntyöstökoneitten valikoimaa laajennettiin ostamalla särmäyspuristimia valmistava vilppulalainen Jaromet Oy. Vuonna 1994 eriytettiin levyntyöstöteknologia (nykyisin Prima Industrie -konserniin kuuluva Finn-Power Oy) ja puristinteknologia (Lillbacka Powerco Oy) eri yhtiöiksi.


title: Jorma Lillbacka

text: Lillbackan yritykset työllistivät vuoden 2001 toimintakertomuksen mukaan noin 1200 henkilöä Suomessa, Belgiassa, Italiassa ja Yhdysvalloissa. Vuonna 2002 Lillbacka myi levyntyöstöteknologiayrityksen EQT Northern Europe Ltd -pääomasijoitusyhtiölle. Vuoden 2002 verotuksessa Lillbackalla oli pääomatuloja lähes 95 miljoonaa euroa.


title: Jorma Lillbacka

text: Vuonna 2004 tasavallan presidentti myönsi Jorma Lillbackalle teollisuusneuvoksen arvonimen. Hänelle myönnettiin myös ensimmäinen Seinäjoen teknologiapalkinto vuonna 2005 elämäntyöstä ja ansioista Etelä-Pohjanmaan merkittävimpiin kuuluvan teknologiayrityksen luojana.


title: Jorma Lillbacka

text: Jorma Lillbacka on syntyjään Kauhavan Kettulasta. Hänen äitinsä Ellen (o.s. Talja, 1924–2007) on Viipurin läänin Pyhäjärveltä, isä Kauko (1921–2002) oli kauhavalainen maalari. Jorma on perheen viidestä lapsesta vanhin.


title: Jorma Lillbacka

text: Lillbacka omistaa Lillbacka Powerco Oy:n kautta 142-jalkaisen huvijahdin, joka on charter-käytössä Välimerellä ja ulkopuolisten vuokrattavissa. Vuonna 2009 Lillbacka maksoi veden äärellä Fort Lauderdalessa, Floridassa, Yhdysvalloissa sijaitsevasta loistohuvilasta 3,2 miljoonaa dollaria eli 2,4 miljoonaa euroa. Lillbacka viihtyy vuoden kylmän ajan Yhdysvalloissa. Lillbackalla on mökki Levin hiihtokeskuksessa.


title: Jorma Lillbacka

text: Esko Seppäsen arvion mukaan Jorma Lillbackan nettotulot 1993–2012 ovat olleet yhteensä 169 miljoonaa euroa.


title: Tasomaa

text: Tasomaa () on matemaatikko Edwin Abbott Abbottin vuonna 1884 julkaistu yhteiskuntasatiiri. Se sijoittuu kaksiulotteiseen maailmaan, jossa asukkaat ovat monikulmioita. Heidän yhteiskuntaluokkansa määräytyy kulmien määrän mukaan: alimpana ovat naiset, jotka ovat pelkkiä janoja, sitten tulevat kolmiot, neliöt, viisikulmiot ja niin edelleen. Ylimmän luokan, papiston, muodostavat ympyrät. Tasomaassa pojalla on yleensä yksi kulma enemmän kuin isällään, esimerkiksi neliön pojasta tulee viisikulmio.


title: Tasomaa

text: Kirjan päähenkilö on neliö, nimeltään A. Square, joka pääsee Tasomaahan saapuneen pallon mukana kolmiulotteiseen Avaruusmaahan. Kirjassa tavataan myös nollaulotteinen Pistemaa, yksiulotteinen Suoramaa sekä spekuloidaan 4- ja useampiulotteisilla avaruuksilla.


title: Hallucinogen

text: Hallucinogen [] on englantilaisen psytrance-muusikko Simon Posfordin tunnetuin projekti. Sen tunnusmerkeiksi ovat muodostuneet Posfordille ominaiset eriskummalliset äänitehosteet, nopeat rytmikuviot sekä syvät äänimaailmat. Hallucinogenia pidetään yleisesti yhtenä psytrancen merkittävimmistä tuottajista ja vaikuttajista. Posfordin studio sijaitsee Dorsetissa, Englannissa, lähellä kuuluisaa Stonehengea.


title: Hallucinogen

text: Nyttemmin Hallucinogen ei ole enää kovin aktiivinen, vaan Posford on keskittynyt enemmän muihin projekteihinsa.